KWAN I LEB Acholi Afrikaans Albanian Amharic Arabic Armenian Armenian (West) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nNyamo lok meno con ki tito tam ka maleng pire tek\nWI DOREEN oballe adada i kare kinongo ni cware Wesley, ma tye ki mwaka 54 tye ki two kanca ma mako adam wic. * Ludaktari guwaco ni cware odong ki dwe manok keken me kwo. Doreen owaco ni: “Onongo pe atwero ye lokgi-ni matwal, koma okwe woko pi cabit mapol. Awinyo calo gin meno tye ka timme i kom ngat mo mukene, pe i kom cwara. Pe onongo ayubbe pire.”\nKi cwer cwiny madit, gin mutimme i kom Doreen-ni bene timme i kom jo mapol. Two malit twero mako ngat mo keken i kare-ni. Ki pwoc madit, jo mapol gidyere me gwoko jogi me amara ma gitye ki two malit. Ento gwoko lutwo pe yot. Gin ango ma lupaco gitwero timone me nongo kwe cwiny ki dok me gwoko jogi me amara ma gitwo? Gin ango ma jo ma gigwoko lutwo gitwero timone me lweny ki par ma gikemme kwede ka gitye ka gwoko ngat ma kome lit? Gin ango ma myero kiket i wic ka ngat ma kome lit dong cok to? Me acel, kong wanen pingo gwoko jo ma komgi lit pe yot i kare-ni.\nPEKO MA TYE I KARE-NI\nDiro pa lucayan dok olo omedo wel mwaka pa dano. I cencwari mukato angec, kadi wa i lobe ma dong odongo, dano onongo pe girii calo i kare-ni. Dano onongo gito oyotoyot adada ki two nyo can ma poto atura. Onongo tek ada me nongo kony ki i ot yat, ki bene lutwo mapol onongo jo ganggi aye gwokogi dok bene gito ki gang.\nI kare-ni, yadi dong tye mabeco dok man okonyo ludaktari me lweny ki two mogo ki dok me medo kare ma kwo pa dano. Two mogo ma onongo twero neko dano oyotoyot adada i kare macon dong i kare-ni ngat moni twero kwo ki two meno pi mwaki mapol. Kadi bed ngat moni twero kwo ki two moni pi kare malac, man pe nyuto ni two meno nongo dong ocang woko. Lutwo meno pol kare gibedo ki goro ma weko pe gitwero gwokke pigi kengi. Gwoko jo magi odoko tek adada dok mito kero ki cawa malac.\nPol kare dano mapol dong gito ki i ot yat ento pe ki gang. Jo mapol pe dong gingeyo kit ma latwo canne kwede ki to, dok bene jo manok keken aye dong guneno kit ma ngat moni to kwede. Bedo ki lworo pi gin ma twero timme romo gengo ngat moni me gwoko ngat ma kome lit. Gin ango ma twero konye?\nWUGO PULAN CON\nKit ma otimme kwede i kom Doreen, dano mapol wigi nywene woko ka kinongo ni ngat mo ma gimaro tye ki two mo ma pe cang. Ngo ma twero konyi me yubbe pi gin ma twero timme i anyim kadi bed itye ki par, lworo ki dong cwercwiny? Latic mo pa Lubanga olego ni: “Pwonywa me kwano nino me kwowa, wek wabed ki cwiny me ryeko.” (Jabuli 90:12) Leg matek bot Jehovah wek ‘opwonyi kit me kwano nino me kwoni’ ki ryeko wek iti ki kare ma idong kwede me bedo ki joni me amara i yo maber loyo.\nMan mito goyo pulan maber. Ka ngat ma kome lit twero lok dok tye ki miti me lok, ci bedo me ryeko me penye anga ma myero omok tam pire ka en dong pe twero timo meno. Wulok i kom gin ma en mito, ka ce myero gikete i macin ka en dong pe twero yweyo pire kene, ka mitte ni kigwokke i ot yat, nyo yat ma mito ni kiti kwede, man twero jwiko lanywen i kinwu dok weko cwinyi pe ngoli kop kace in aye ma imoko tam pi latwo ma dong pe twero yweyo pire kene. Nyamo lok meno con ki tito tam ka maleng twero konyo jo me ot moni me keto tamgi i gwoko latwo. Baibul waco ni: “Yub mo ma giyubo labongo nongo tam muromo pe twero cobbe maber.”—Carolok 15:22.\nKIT ME MIYO KONY\nPol kare gin ma pire tek ma lagwok latwo twero timone aye me kweyo cwiny latwo meno. Mitte ni gicuk cwiny ngat macok to wek onge ni gimarre dok ni en pe tye kene. Itwero timo meno nining? Kwan bukke nyo wer wer, yer bukke nyo wer ma twero jingo cwiny dok ma en maro. Jo mapol cwinygi kwer ka jo me gang gimako cingi dok giloko kwedgi mot ki mwolo.\nBedo ber ka lagwok latwo nyuto wele ma gibino bot latwo wek ongegi. Kwed mo acel waco ni: “It ngat moni aye to me agikki. Latwo moni pud twero winyo lok kadi bed nen calo onino, pi meno gwokke ki waco lok mo ka itye ka ngete ma pe itwero wacone ka wange twolo.”\nKa twere wuleg kacel kwede. Baibul tito ni i kare mo lakwena Paulo kacel ki luwote mogo onongo gitye i lyeto magwar, dok kwogi bene onongo tye ka mading. Kony ango ma gin guyenyo? Paulo owaco bot lureme ni: “Myero wuribbe kwedwa i lega.” (2 Jo Korint 1:8-11) Twero bedo me kony adada ka ilego ki cwinyi ducu i kare ma wutye ki par matek nyo i kare ma kom latwo lit adada.\nYE LOK ADA\nWabedo ki cwercwiny matek adada ka waniang ni ngat ma wamaro cok to. Man pe tye me ur pien onongo pe kicweyowa ni wato. Pe kicweyowa ni myero waye to calo gin ma jwi ma timme i kwo pa dano ducu. (Jo Roma 5:12) Lok pa Lubanga lwongo to ni “lakwor.” (1 Jo Korint 15:26) Pi meno, obedo gin ma niange ka cwinywa cwer ka watamo i kom to pa ngat ma wamaro, dok bene meno timme i kom dano ducu.\nKadi bed kumeno, byeko gin ma romo timme i kom jo me gangwa twero jwiko lworo dok konyowa me timo gin mo keken ma watwero wek latwo obed agonya. Kiryeyo jami mogo ma twero timme i kom latwo i bok ma wiye tye ni “ Kare me Agikki me Kwo.” Ki lok ada, pe jami ma kiryeyogi-ni ducu timme kit ma kinyuto kwede. Ento, olo to jami mogo i kingi timme i kom lutwo mapol.\nKa ngat ma wamaro oto, bedo me ryeko me kubbe ki lurem macok ma onongo con guye me miyo kony. Jo ma gubedo ka miyo kony kacel ki jo me gang myero kijing cwinygi ni arem pa ngat ma gimaro-ni dong ogik woko, dok pe dong tye ka deno can mo. Lacwecwa cuko cwinywa ki mar ni “jo ma dong guto woko pe gingeyo gin mo.”—Latitlok 9:5.\nLAGWOKWA MA PIRE TEK LOYO\nWatwero pwonye pe kwero kony pa ngat mo keken\nPire tek ni wajenge i kom Lubanga pe i kare ma two tye matek keken ento bene i kare me kumo i nge oto. En twero konyi kun tiyo ki lok kacel ki tic pa jo mukene. Doreen owaco ni “Apwonye pe me kwero kony pa ngat mo keken. Ki lok ada, kony ma kiminiwa onongo pol adada. Wan ki cwara wangeyo atir ni Jehovah aye ma onongo tye ka konyowa kun wacci, ‘An atye kwedwu me konyowu ki i peko man.’ Wiya pe biwil pi kony magi.”\nAda, Lubanga aye lagwokwa ma pire tek loyo. Macalo Lacwecwa, en niang arem kacel ki par ma watye kwede. En twero dok tye atera me konyowa kun cuko cwinywa me lweny ki pekkiwa. Maber dong loyo, en ocikke ni cokcok-ki, ebijwayo to ki pete tere ducu, ki dok me cero dano bilion ma guto ma wiye po i komgi. (Jon 5:28, 29; Niyabo 21:3, 4) Ci dong dano ducu gibiwaco lok ma lakwena Paulo ocoyo ni: “In to, locci dong tye kwene? In to, aremmi kono tye kwene?”—1 Jo Korint 15:55.\n^ para. 2 Nying mogo kilokogi woko.\nKARE ME AGIKKI ME KWO\nMagi aye jami ma timme i kom jo ma komgi lit adada ma dong gicok to *:\nMiti me cam ki mat rweny woko. Wir doge ki moo ki dok ket bongo ma dyak i tur nyimme wek owiny maber ber.\nMiti me bedo kene nyo ki jo manok keken. Wek piny obed ma oling mot labongo wor mo.\nBedo ka nino pi cawa malac.\nPe bedo mot. Ma ka diye ni obed mot, lok kwede ki mwolo kun icuko cwinye.\nNgecce rweny woko. Titte nyingi, dok winy lokke ki woro kadi bed ni nen calo wiye onywene.\nNywene ki lac ki konnye. Temme matek wek kome ki kabutone obed maleng.\nYweyone loko. Ka cur ma tye ka yweyo ci kwok pien yamo tye ka kato ki i olokoro ma dong okwe woko.\nKore culle woko. Ten wiye lamal ki laten wic wek pe otung.\nDel komme lokke. Man twero timme kuman pien nongo remo tye ka cito polle i dul kom ma pigi tego.\n^ para. 26 Ka ma kikwanyo ngec man ki iye: The Metropolitan Hospice of Greater New York


Jo Ibru 5 ACO85 - Pien ajwaka madit acel acel giyero ki - Bible Search\nJo Ibru 4 Jo Ibru 6\nJo Ibru 5\n1Pien ajwaka madit acel acel giyero ki i kin lwak, ka gikete me tiyo tic i nyim Lubaŋa ma kakagi, kun tyero mot ki gitum pi bal. 2En twero tic ki dano ki mwolo, jo ma kwiya piny ki jo muŋak, pien en kikome bene noŋo goro oketo kome woko. 3-Pi man, en myero otyer gitum pi balle en kikome, kacel ki pi bal pa lwak. 4-Dok bene pe tye ŋat mo ma yerre kene pi dit man, Lubaŋa aye ma lwoŋe iye, macalo olwoŋo Aron.\n5-Kit meno bene, Kricito yam pe oketo deyo i kome kekene me bedo ajwaka madit, ento Lubaŋa aye muyere, kun wacce ni,\n“In i Woda,\ntin doŋ anywali”; 6-macalo owaco bene ka mukene ni,\n“In ibedo ajwaka nakanaka,\n7-Yecu yam ocwalo legane bot Lubaŋa, i kare me kwone i lobo man, en aye bot ŋat ma yam twero lare ki i to, kun bako doge ma pe twerre ki koko ki pig waŋe, ci Lubaŋa bene owinye pi mwolone bote. 8Kadi en obedo Wod pa Lubaŋa, yam en opwonnye me bedo ki winy pi can ma en doŋ oneno. 9Ka doŋ oteggi, ci odoko ŋat ma kelo larre ma pe tum bot dano ducu ma winyo en, 10Lubaŋa cut oyere me bedo ajwaka madit i kit pa Melkijedek.\nCiko jo ma mito ŋak woko\n11Watye ki lok mapol ma myero walok i lok man, ento tek twatwal me niaŋowu, kit macalo wun doŋ wudoko nyap ka winyo lokwa-ni. 12-Kombeddi onoŋo doŋ wuromo bedo lupwony, ento myero ŋat mo koŋ dok opwonywu odoco i lok mukwoŋo ma dok i kom lok pa Lubaŋa. Mito gipitwu koŋ ki cak, ento pe cam matek. 13Pien ŋat ma doto cak pe tye ki ŋec mo ma dok i kom bedo ki kit ma atir, pien noŋo pud en latin. 14Doŋ cam matek tye pi jo muteggi, ma ryekogi ma gupwonnye kwede me poko gin maber ki gin marac doŋ ojiŋ pi ketone i tic.


Marako 15 ACO85 - Ka piny doŋ oru, oyotoyot ajwagi - Bible Search\n(Matayo 27.1-2; Luka 23.1-5; Jon 18.28-38)\n1Ka piny doŋ oru, oyotoyot ajwagi madito ki ludoŋo ki lupwony-cik ki jo ma i Lukiko ducu, gupiro lok kacel. Ci gutweyo Yecu woko gutere kwede gumiye bot Pilato. 2Pilato ocako penye ni, “In i kabaka pa Lujadaya bo?” Yecu ogamo ni, “Iwaco kakare gire.” 3Ajwagi madito gucako dote ki lwak adot mapol. 4Pilato dok openye ni, “Pe koŋ idok iye ce? Pe ineno kit lwak lok mapol ma gidoti kwede-ni?” 5Yecu dok pe omedo ki dok iye lok mo, omiyo Pilato ouro matek.\n(Matayo 27.15-26; Luka 23.13-25; Jon 18.39–19.16)\n6Ka i kare me nino madito onoŋo Pilato gonyo lamabuc mo woko ma dano gulege pire. 7I kare-nu onoŋo tye laco mo ma nyiŋe Baraba, ma yam gitweyo i mabuc i kin jo mujemo ma guneko dano i kare me jemogi-nu. 8Lwak gucako cito bot Pilato, gupenye wek otim kit ma yam tiyo-ni. 9Pilato openyogi ni, “Wumito mono ni agonnyiwu kabaka pa Lujudaya?” 10Onoŋo Pilato oŋeyo ni ajwagi madito gumiyo Yecu bote pi nyeko. 11Ajwagi madito gupiyo lwak ni twara gigonnyigi Baraba. 12Pilato dok openyo lwak ni, “Dano ma wulwoŋo ni kabaka pa Lujudaya-ni doŋ abitimo niŋniŋ?” 13Lwak gucako wo ni, “Gure woko i kom yatariya.” 14Pilato dok openyogi ni, “Piŋo kaa, otimo kit gin aŋo marac?” Ento lwak gumedde ki wo ni, “Gure woko i kom yatariya.” 15Pi mito kweyo cwiny lwak, omiyo Pilato oye gonnyigi Baraba, ocako pwodo Yecu ki del, ka omiye wek gigure woko i kom yatariya.\n(Matayo 27.27-31; Jon 19.2-3)\n16Askari gutero Yecu wa i ot pa kabaka, ma gilwoŋo Praitorion, ci gulwoŋo buca monygi ducu gucokke kacel. 17Ka gucako ruko Yecu ki boŋo makwar, ka gucweyo lulakana okuto, gurwako i wiye, 18kun gimote ni, “Itye ba, kabaka pa Lujudaya!” 19Gucako goyo wiye ki gayi, ka guŋulo laa i kome-gu, kun girumo coŋgi me miye woro. 20Ka doŋ gutyeko ŋale, ci gulunyo boŋo makwar woko ki i kome, ka dok guruke ki boŋone kikome, ci gutere kwede woko ka gure i kom yatariya.\n(Matayo 27.32-44; Luka 23.26-43; Jon 19.17-27)\n21-Gucako mako dano mo ma onoŋo obekato mua ki i kin gaŋ ci gudiye ka tiŋo yatariya pa Yecu, nyiŋe Cimon dano me Cirene, ma won Alegijanda ki Rupo. 22Gutero Yecu i kabedo ma gilwoŋo ni Golgota, ma te lokke ni kabedo me cogo wic. 23Gucako miye koŋo vino ma girubo iye yat murra; ento en okwero matone woko. 24-Ka doŋ gugure i kom yatariya, ci gupoko boŋŋine woko i kingi, kun gibolo kwir wek ginen boŋŋi ma ŋat acel acel bitero. 25Giguro Yecu i kom yatariya i cawa adek me odiko. 26Gicoyo i waraga gin ma nyuto lok ma gidote iye ni, “Kabaka pa Lujudaya.” 27Gigure kacel ki luyak mogo aryo, dano acel tuŋ lacuc ki acel tuŋ lacam. [ 28-Omiyo ginacoya ocobbe kakare ni, “Gikwane i kin lubalo.”] 29-Jo ma yam gimol gikato ki ka ŋete gubedo ka yete, kun giyeŋo wigi, ma giwacci, “Nye, in ma imuko ot pa Lubaŋa woko, ci igero pi nino adek-ki, 30doŋ ilarre keni, a woko ki i kom yatariya!” 31Ki ajwagi madito bene guŋale, ma giloko ki luwotgi kacel ki lupwony-cik-gu, kun giwacci, “Yam bedo ka laro jo mukene, pe twero larre kene. 32Wek tin Kricito, ma kabaka me Icrael, olor piny ki i kom yatariya, wek wanen ka wacak ye.” Wa jo ma gigurogi kacel kwede bene gucaye.\n(Matayo 27.45-56; Luka 23.44-49; Jon 19.28-30)\n33Ka cawa oromo abicel, piny ocido woko macol i lobo ducu, nio kwede wa i cawa aboŋwen. 34-I kom cawa aboŋwen Yecu odaŋŋe ki dwan maloŋo ni, “Eloi, Eloi, lama cabaktani?” ma te lokke ni, “Lubaŋana, Lubaŋana, itenya woko piŋo?” 35Ka jo ma onoŋo gucuŋ kunnu guwinyo lokke, ci guwacci, “Winyu ka en lwoŋo Elia ca.” 36-Ci dano acel oriŋo, okwanyo amor, oluto i koŋo vino mawacce, orwako i wi tal gayi, omiyo ki Yecu ni omati, kun wacci, “Weku mono koŋ wanen ka Elia bino ka kwanye woko ki i kom yatariya.” 37Yecu dok odaŋŋe ki dwan maloŋo, ka oto. 38-Ci boŋo kicika ma i ot pa Lubaŋa ocako yec woko opokke dul aryo, oyec ki malo, nio kwede wa i tere piny. 39Ladit ma loyo askari, ma onoŋo ocuŋ cok i nyime, ka oneno kit ma Yecu oto kwede, owacci, “Adada, dano man onoŋo Wod pa Lubaŋa!”\n40-Dok onoŋo tye mon mogo ma gucuŋ ki cen ka nenone; onoŋo tye Maliam Lamagdala, ki Maliam min Yucepu matidine ki Yoce, ki Calume. 41Gubedo ka lubo kor Yecu ki i Galilaya, gubedo ka konye bene, dok onoŋo tye lwak mon mapol ma gubino kwede wa i Jerucalem.\n(Matayo 27.57-61; Luka 23.50-56; Jon 19.38-42)\n42I kom nino me Yubbe, en nino ma i nyim cabit, ka piny doŋ oyuto, 43Yucepu me Arimataya obino; en yam dano madit ma lamemba me Lukiko ma gipwoyo bene, en kikome obedo ka kuro ker pa Lubaŋa. En odiyo cwinye, ci odonyo wa bot Pilato, olego kom Yecu. 44Pilato ouro ka doŋ otyeko to woko oyot kumeno; ci olwoŋo ladit ma loyo askari, openye ka ce doŋ oto woko. 45Ka ladit ma loyo askari otyeko niaŋo en, ci omiyo kom Yecu bot Yucepu. 46Yucepu owilo boŋo camanini, ci okwanyo kom Yecu woko ki i kom yatariya, oboyo ki boŋo camanini, otero kome opyelo i lyel ma en okwinyo oroko i got, ci ocego wiye woko ki got ma oloro ki dog lyel. 47Maliam Lamagdala ki min Yoce guneno ka ma giyiko iye kome.


Lulevi 24 ACO85 - Rwot owaco bot Moses ni, “Cik jo - Bible Search\nLulevi 23 Lulevi 25\nGwoko tara ma i kema pa Rwot\n1Rwot owaco bot Moses ni, 2“Cik jo Icrael gukel boti moo me nyig jeituni ma giodo aoda, giliyo maber, me mac tara, wek giket mac laput obed ka lyel nino ducu ma pe to. 3Aron myero ocaŋ mac olyel jwijwi i nyim Rwot nia otyeno nio odiko, ki woko i ŋe boŋo kicika ma umo canduk lok me caden, i kema me rwatte; meno bibedo cik matwal wa i kare pa likwayowu ducu. 4En bicano laput kakare i wi okar-mac me jabu ma giliyo maber i nyim Rwot jwijwi.\nMugati me aketa i nyim Rwot\n5-“Dok ibikwanyo moko mapwotte, ibitedo kwede capat apar wiye aryo, kun i capat acel acel bedo iye agwata moko aryo. 6Ibicanogi latyeŋ aryo kun iryeyogi abicel abicel i wi meja me jabu ma giliyo maber-ri. 7I kom tyen acel acel ibiketo iye odok luban ma giliyo maten, wek obed gin me po i kom mug ati-nu, gityer ma giwaŋo ki mac bot Rwot. 8I ceŋ cabit ducu Aron biryeyogi jwijwi i nyim Rwot kun gamo ki bot jo Icrael; en gicikke ma bedo matwal. 9-Bibedo pi Aron ki awobene: gibicamo i kabedo mo maleŋ, pien en gin maleŋ makato ma gimiye ki i kin gityer ma giwaŋo ki mac bot Rwot ma myero gimi bote dikdik.”\nYeto nyiŋ Lubaŋa ki cik ma mako culo waŋ bal\n10Ceŋ mo wod pa nya jo Icrael mo ma wonne onoŋo Laejipt, okato woko i kin jo Icrael, ci ocako lwenyo ki dano mo ma Laicrael i gony. 11Wod pa nya jo Icrael meno ocako yeto nyiŋ Lubaŋa kun ceno bene, ci gitere bot Moses. Nyiŋ minne Celomit, nya pa Dibri, ma i kaka pa Dan. 12Ci gikete i ot kol, nio ka Rwot binyuto botgi gin ma en mito.\n13Rwot owaco bot Moses ni, 14“Kel ŋat ma oceno cen woko i ŋe gony, jo ducu ma guwinyo lokke guket ciŋgi i wiye, ci wek lwak ducu gucele woko ki got. 15Ka dok iwac ki jo Icrael ni, ŋat ma oceno Lubaŋane, balle bidok i wiye. 16Ŋat ma oyeto nyiŋ Rwot gibineko woko; lwak ducu gibicele woko ki got; labedo kacel ki anywalli me lobo, ka oyeto Nyiŋ meno gibineke woko. 17-Ŋat ma oneko dano gibineke bene. 18Ŋat ma oneko lee biculo acula; kwo giculo ki kwo. 19Ka ŋat mo oketo ŋolo i kom lawote, en bene gibitime kit meno; 20-turo cogo giculo ki turo cogo, waŋ giculo ki waŋ, lak giculo ki lak; kit macalo oketo ŋolo i kom dano mo-ni, en bene gibiketo ŋolo i kome. 21Ŋat ma oneko lee biculo acula; ŋat ma oneko dano gibineke woko. 22-Cik bibedo acel pi labedo ki pi anywalli me lobo; pien an a Rwot Lubaŋawu.” 23Moses ocako lok ki jo Icrael, ci gutero dano ma oceno cen woko i ŋe gony, gucele woko ki got. Kit meno jo Icrael gutiyo kit ma Rwot ociko ki Moses.


Nia 28 ACO85 - “Kel omeru Aron cok boti kacel ki - Bible Search\nNia 27 Nia 29\nBoŋo me aruka pa ajwagi\n1“Kel omeru Aron cok boti kacel ki awobene, gua woko ki i kin jo Icrael, wek guti bota tic me ajwagi; gin ene: Aron ki awobe pe Aron, Nadab ki Abiu, Eleajar ki Itamar.\n2“Ibikwoyo boŋŋi maleŋ pi omeru Aron, me deyo dok mamwonya. 3Dok ibiwaco bot jo makwiri ducu, ma apoŋo cwinygi ki kwiri, ni gukwo boŋo aruka pi Aron me kwero en pi tic me bedo, ajwakana. 4Man aye boŋŋi aruka ma gibikwoyo: kicaa kor, epod, jor, kanyi ma giŋweko kome, kitambara adwala me wic ki kitambara latwe pyer; myero gikwogi gubed boŋŋi aruka maleŋ pi omeru Aron ki awobene pi ticgi me bedo ajwagina.\n5“Gibigamo jabu, uci ma bulu ki ma lamar lamar ki makwar, ki boŋo camanini ma giwiyo maberre. 6Gibikwoyo epod ki jabu ki uci ma bulu ki ma lamar lamar ki makwar, ki boŋo camanini ma giwiyo maberre, ma gikwoyo ki diro. 7Bibedo ki gin wi gwoke aryo ma gikubo i doge ryoryo, wek okubbe kacel. 8Ceme ma i kome ma latwene ma gicweyo ki diro bibedo kit tic acel-lu, me jami acel-lu, en aye me jabu, uci ma bulu ki ma lamar lamar ki makwar, ki boŋo camanini ma giwiyo maberre. 9Ibikwanyo litino kidi onik aryo, igor nyiŋ awobe pa Icrael i komgi, 10nyiŋ awobe abicel i kom kidi onik acel, ki nyiŋ awobe mudoŋŋe abicel i kom kidi onik mukene-ni, kun ilubo kit dito me anywalligi. 11Macalo ladiro goro kom kidi, in bene ibigoro nyiŋ awobe pa Icrael i kom kidi aryo-nu: ibimwonogi i kom jabu ma giŋweko kome ki diro ma okwa ko tere. 12Ci doŋ ibiketo litino kidi aryo meno i gin wi gwok epod, gubed kidi me po pi awobe pa Icrael; Aron bitiŋo nyiŋgi i wi gwoke aryo ducu me po pigi i nyim Rwot. 13Tim gin lakwak tere ki jabu ma giŋweko kome ki diro; 14dok itim nyor aryo me jabu ma giliyo maber ma giminogi macalo tol; ka imwon tol nyor meno i kom gin lakwak tere.\n15“Dok ibikwoyo kicaa kor me ŋolo kop ki tic me diro; ibitiyo macalo tic i kom epod; ibitimo ki jabu, ki uci ma bulu ki ma lamar lamar ki makwar, ki boŋo camanini ma giwiyo maberre. 16Ibibano iye aryo ma borre ki lacce rom ki dye ciŋ acel. 17Ci ibimwono iye litino kidi me wel ma guryeyo tyen aŋwen. I tyeŋ mukwoŋo gibiketo iye cadiuc, topaj ki kabankel: 18tyen me aryone obed emeradi, capir ki dayaman; 19tyen me adekke obed jacint, agat ki ameticito; 20ki tyen me aŋwenne obed berul, onik ki jacipa; gibimwonogi i jabu ma giŋweko ki diro. 21Litino kidi ducu bibedo apar wiye aryo ma nyiŋ awobe pa jo Icrael gigoro i komgi; gibibedo macalo kidi ma gigoro me agit, kun acel acel tye ki nyiŋ ma gigoro i kome muporo kaka apar wiye aryo. 22Tim bene nyor aryo ki jabu ma giliyo maber ma giminogi macalo tol, me tweyo kicaa kor; 23ibitimo agit me jabu aryo, pi kicaa kor, ci iket agit aryo-nu i kom dog kicaa kor aryo. 24Dok irwak tol jabu aryo-nu odony i agit aryo ma gitye i kom kicaa kor-ri, 25ki dog tol aryo-nu ibimwonogi i kom gin lakwak tere aryo me jabu ma giŋweko ki diro-ni, me tweyo kicaa kor i gin wi gwok epod tuŋ nyime. 26Dok itim agit me jabu aryo, ci iketgi i twok kicaa kor aryo ducu i kom doge ma tuŋ iye ma cok ki epod. 27Tim agit jabu mukene doki, ci ikubgi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro. 28Gibitweyo kicaa kor ki agitte i kom agit me epod ki tol ma bulu, wek gitwe obut opyelle i wi ceme me epod ma gicweyo ki diro, wek kicaa kor pe ogonnye woko ki i kom epod. 29Wek Aron otiŋ nyiŋ awobe pa Icrael i kicaa kor me ŋolo kop i pal cwinye i kare me donyo i kabedo maleŋ nino ducu, wek obed me po i komgi i nyim Rwot. 30-I kicaa kor me ŋolo kop ibiketo iye Urim ki Tumim*; gin bene gibibedo i pal cwiny Aron i kare ma en donyo i nyim Rwot; kit meno Aron bitiŋo ŋolo kop pa jo Icrael i pal cwinye nino ducu i nyim Rwot.\n31“Dok ibitimo jor me epod ma kome ducu obedo bulu. 32Gituc doge obed twolo i dyere pi rwako wic; gibicweyo kun gidolo doge macalo dog boŋo aruka ma gidolo, orumo wo ko likiŋ, wek pe oyeci. 33I dog boŋo ibiluŋo iye gin muporo okwer pomegranat munyak ma gikwoyo ki uci ma bulu ki ma lamar lamar ki makwar, orum dog jor ducu, kun iŋobo kingi ki olaŋ me jabu; 34olaŋ jabu ki okwer pomegranat orum dog jor ducu kun gigwennye agwenya. 35Aron biruko ka donyo ka tic, ci dwan olaŋ bikok winnye i kare ma en donyo i kabedo maleŋ i nyim Rwot, ki i kare ma en kato woko, wek pe oto.\n36“Ibitimo akwaya jabu ma giliyo maber, ci igor i ko me macalo agora i kom agit, ni, ‘Maleŋ pi Rwot.’ 37Ci ibitweyo irido i kom kitambara adwala me wic-ci ki tol ma bulu; ibiketo i nyim kitambara adwala me wic. 38Gibiketo cun i tur nyim Aron, ci Aron bitiŋo alii me bal pi jami maleŋ ma jo Icrael gityero me bedo motgi maleŋ; bicuŋ i tur nyime jwijwi, wek Rwot ogamgi.\n39“Ibicweyo kanyi ki boŋo camanini maberre ma giŋweko kome, itim kitambara me adwala i wic ki boŋo camanini maberre, ci itim bene kitambara me latwe pyer ma gidero maber.\n40“Pi awobe pa Aron ibikwoyo kanyi ki kitambara latwe pyer, ki gitok matino; ibitimogi obed me deyo ki mamwonya. 41Ibirukogi i kom omeru Aron kacel ki awobene, ibiwirogi ki moo me ketogi i dog tic, pi kwerogi pi tic maleŋ, wek guti bota tic me ajwagi. 42Dok ibikwoyo pali boŋo camanini pigi me umo komgi nia i pyergi nio i emgi. 43Aron ki awo bene birukogi i kare me donyo i kema me rwatte, nyo i kare ma gicito cok ki keno tyer pi tic i kabedo maleŋ; wek pe gutiŋ alii me bal, miyo gito woko, Man bibedo cik matwal bote ki bot likwaye ma bilube.


Jo Epeco 5 ACO85 - Wulub kit pa Lubaŋa, pien wun - Bible Search\nJo Epeco 4 Jo Epeco 6\nJo Epeco 5\nWulub kit pa jo me ceŋ\n1Wulub kit pa Lubaŋa, pien wun litinone ma en maro. 2-Wubed kun wulubo yo me mar, macalo Kricito ceŋ omarowa, ci omine kene piwa wek ebed macalo gitum ma ŋwece kur ma gityero bot Lubaŋa.\n3Doŋ pi meno tim kwele ki tim caro caro ducu, ki woro me lim pe myero gilwoŋ nyiŋgi i kinwu; meno aye gin ma myero bot jo pa Lubaŋa. 4Gin me lewic ki lok miŋmiŋ, nyo kadi ki loko lok oree ma konnye pe, myero bene pe owinnye botwu. Ma ka timo jami magi, wumi pwoc bot Lubaŋa. 5Wuniaŋ maber ni, pe tye ŋat mo i kin lutim tim abor nyo tim caro, nyo jo ma wor i kom jami, ma binoŋo dul mo ma bedo mere i ker pa Kricito ki pa Lubaŋa. 6Pe wuye ŋat mo obwolwu ki lok mogo ma tere pe, pien kiniga pa Lubaŋa bino i kom jo ma pe winyo lokke pi kit timgi nu. 7Pi meno, pe wuribbe kwedgi. 8Yam wubedo colpiny, ento kombeddi doŋ wudoko dyeceŋ i Rwot; kitwu myero doŋ obed kit pa jo me ceŋ. 9Pien nyig ma onyak pi ceŋ nen woko i gin ducu ma tye maber, dok atir, ki me ada. 10Wutem pwonyo gin ma yomo cwiny Rwot. 11Pe wuribbe i tic mo ducu me piny macol ma pe konyo, ento wunyut kit tic meno woko ka maleŋ. 12Pien bedo me lewic me loko i kom gin ma gitiyo i muŋ aloka keken. 13Gin mo-ni ma leŋo onyuto nen woko ka maleŋ; pien gin ma nen ka maleŋ noŋo tye i ceŋ. 14Man aye gin mumiyo giwaco ni,\n“Co woko, in ma inino,\ncer woko ki i kin jo muto,\nci Kricito bimenyi.”\n15Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. 16-Kare ma tye myero iti kwede i yo maber, pien nino me kare-ni opoŋ ki gin marac. 17Pi meno, pe wubed miŋ, ento wutem niaŋ gin ma Rwot mito wuti. 18Dok pe myero wumer ki koŋo, pien mero kelo kit me caro. Ma ka mero, wuwek Cwiny Maleŋ opoŋ cwinywu, 19-kun wuloko i kinwu kekenwu lok me jabuli, ki wer, ki wer me cwiny, kun wuwero dok wukuto wer me pako Rwot ki cwinywu ducu. 20Wupwo Lubaŋa Won i kare ducu pi jami ducu i nyiŋ Rwotwa Yecu Kricito.\nCo ki mongi\n21Wumine kenwu i te loc pa jo mukene, ŋat man bot lawote, pi woro Kricito. 22-Wun mon wumine kenwu i te loc pa cogwu, macalo wumine kenwu bot Rwot. 23Pien laco obedo lawi dakone, macalo Kricito en aye lawi lwak muye en, en bene lalargi; gin lwak meno aye kome. 24Macalo lwak muye Kricito gibedo i te locce, kit meno mon bene myero gubed i te loc pa coggi i kit yo ducu. 25-Wun co bene wumar monwu i kit macalo Kricito omaro kwede lwak muye en, ci omiyo kwone pigi, 26wek elonygi gubed leŋ, ma doŋ otyeko lwokogi ki pii ki lok, 27wek ekel lwak muye en i nyime kene macalo nyako mamwonya twatwal, kun pe tye ka mo ma ojuŋŋe i kome, nyo kadi ki poyo mo bene pe, wek obed leŋ laboŋo ka mo murocce. 28Kit meno, co bene gumar mongi macalo gimaro komgi kengi. Ŋat ma maro dakone, maro kome kene. 29Pe tye ŋat mo ma dag kome kekene, ento pito ki cam dok gwoko maber macalo Kricito bene tiyo ki lwak jo muye en, 30pien wan wa dul kome. 31-Yam gicoyo ni, “Pi lok man dano biweko wonne ki minne, ci giribbe woko gin ki dakone, gin aryo doŋ gidoko kom acel.” 32Man muŋ madit twatwal. An ki tuŋ bota agonyo tyen lokke ni Kricito ki lwak muye en. 33Pi meno, laco acel acel i kinwu myero omar dakone macalo maro kome kene, ki dako bene myero onen ni eworo cware.


2 Tekwaro 11 ACO85 - Ka Rekoboam odwogo cen i - Bible Search\n2 Tekwaro 10 2 Tekwaro 12\n2 Tekwaro 11\nLok ma lanebi Cemaya otito\n(1 Luker 12.21-24)\n1Ka Rekoboam odwogo cen i Jerucalem, ci ocoko jo ma giyero ki i ot pa Juda ki i kin jo Benjamin, twoni lweny alip miya acel ki pyeraboro, pi lweny i kom jo Icrael wek gidwok ker bot Rekoboam. 2Ento lok pa Rwot obino bot dano pa Lubaŋa ma nyiŋe Cemaya, kun wacci, 3“Wac ki Rekoboam wod pa Solomon ma kabaka me Juda, ki bot jo ducu me ot pa Juda ki jo Benjamin ni, 4‘Rwot owaco kuman ni, Wun pe wubicito ka lweny i kom lutuwu ma gin jo Icrael. Wek dano acel acel odok cen i pacone, pien lok man oa ki bota.’ ” Gin ducu guwinyo lok pa Rwot, ci gudok cen i pacogi, pe dok gucito ka lweny i kom Jeroboam.\nLonyo pa Rekoboam\n5Rekoboam obedo i Jerucalem, ogero gaŋi gogo me mony i Juda. 6Ogero Beterekem, Etam, Tekoa, 7Bet-jur, Coko, Adulam, 8Gat, Mareca, Jip, 9Adoraim, Lakic, Ajeka, 10Jora, Aijalon, ki Kebron, gin ducu gaŋi ma girumo ki cel gogo ma gitye i Juda ki i Benjamin. 11En oyubo cel gogo ducu obedo matek, oketo ludito mony i igi, okano iye cam, ki moo ki koŋo vino. 12Ka dok oketo kwodi ki toŋi i gaŋi ducu, ci omiyogi gubedo matek mada. Kit meno Juda ki Benjamin gudoŋ i te locce.\n13Ajwagi ducu pa Lubaŋa ki Lulevi ma yam gitye i lobo Icrael gua ki i kabedogi ducu, gubino ka bedo i ŋete. 14Lulevi gubwoto lobo ma gibedo iye gudok wa i Juda ki i Jerucalem, pien Jeroboam ki likwayone gukwero woko ni pe doŋ guti tic macalo ajwagi pa Rwot. 15-Jeroboam oketo ajwagine ma en oyero me tic i wan jogi ma i wi godi, ki bot jogi ma calo nyogi dyegi, ki bot cal litino twoni ma en otiyo. 16Jo ma yam guketo cwinygi ka cito bot Rwot Lubaŋa pa Icrael gulubo kor ajwagi pa Rwot ki Lulevi, nia ki i kaka pa jo Icrael ducu, guwoto Jerucalem ka tyero gitum bot Rwot, Lubaŋa pa kwarogi. 17Gujiŋo ker pa Juda matek, gumiyo Rekoboam wod pa Solomon obedo matek pi mwaka adek, pien gubedo ka lubo kit pa Daudi ki Solomon pi mwaka adek.\n18Rekoboam onyomo Makalat nya pa Jerimot wod pa Daudi, Min Makalat obedo Abikail nya pa Eliab ma wod pa Yece. 19Makalat onywalo ki Rekoboam litino awobe magi, Jeuc, Cemaria ki Jakam. 20Ka dok ki i ŋeye en onyomo Maaka nya pa Abcalom ci onywalo kwede Abija, Atai, Jija, ki Celomit. 21Rekoboam omaro Maaka nya pa Abcalom makato monne ducu ki mon aŋecane-gu. En yam onyomo mon apar wiye aboro ci obedo ki mon aŋecane pyerabicel kulu; onywalo awobe pyeraryo wiye aboro ki anyira pyerabicel. 22Rekoboam oketo wode Abija latin pa Maaka me bedo ladit ma loyo wi omegine, pien yam onoŋo omito keto en me bedo kabaka. 23Rehoboain obedo ka tic ki ryeko, opoko awobene mogo i dul lobo ducu ma i Juda ki Benjamin, oketogi i gaŋi me cel gogo ducu, opoko botgi cam madwoŋ, dok bene onyomo botgi mon.


Aggai 1 ACO85 - I mwaka me aryo me loc pa kabaka Dario, - Bible Search\nJepania 3 Aggai 2\nAggai ocuko cwiny jo Icrael me gero ot pa Lubaŋa\n1-I mwaka me aryo me loc pa kabaka Dario, i nino dwe acel me dwe me abicel, lok pa Rwot obino bot Aggai, ma myero en otit bot Jerubabel wod pa Cealtiel, ma onoŋo laloc pa jo Juda, ki bot Yocwa wod pa Yekojadak, ma en ajwaka madit, ni, 2“Rwot me mony owaco kuman ni, Rok man giwacci, kare peya oromo me gero ot pa Rwot odoco.” 3Lok pa Rwot obino kun owok ki i dog lanebi Aggai, ma wacci, 4“Man aye kare ma myero wubed i odiwu ma wugero wigi mabeconi, ma kun wuneno ot man oket woko? 5Pi meno omiyo, Rwot me mony owaco kuman ni, Koŋ wutam pi kit kwowu. 6Wucoyo kodi madwoŋ, ento wukayo manok; wucamo cam, ento pe wuyeŋ; wumato mat-gu, ento pe romowu; dok wurukke, ento ŋat mo ma kome bedo lyet bene pe; dok ŋat ma camo mucara camo mucara me aketa i kicaa ma tere otuc.\n7“Rwot me mony owaco kuman ni, Koŋ wutam pi kit kwowu. 8Wuit i wi godi, wukel yadi me gedo, wek wuger ki ot ma yomo cwinya, wek anyut deyona iye, man Rwot aye owaco. 9Wubedo ka geno ni wunoŋ cam mabup, ento wucoko manok; dok ka wukelo paco, amiyo rwenyo woko. Piŋo? Man Rwot me mony aye ma openyo, kun dok gamo ni, Pien oda tye ma oket woko, kun ki tuŋ botwu, ŋat acel acel tye ka bolle abola i tic ode. 10Meno aye gin mumi yo polo ki malo okwero miyo toyo, dok lobo bene okwero ceko cam. 11An bene aciko ni can pii myero obed tye i lobo, ki i kom godi, i kom kal, i kom koŋo vino manyen, i kom moo, ki i kom ginapita ducu ma doŋo i lobo, i kom dano, ki i kom dyaŋi, ki i kom ticgi ducu ma gitiyo.”\n12Meno omiyo Jerubabel wod pa Cealtiel, ki Yocwa wod pa Yekojadak, ajwaka madit pa Lubaŋa, kacel ki jo ducu ma gudoŋ, guwinyo lok pa Rwot Lubaŋagi, ki lok pa lanebi Aggai, kit macalo Rwot Lubaŋagi oore kwede; lwak gucako bedo ki lworo i nyim Rwot. 13Lacen Aggai, lakwena pa Rwot, otito lok pa Rwot bot lwak ni, “An atye kwedwu, man lok pa Rwot kikome.” 14Rwot otugo cwiny Jerubabel wod pa Ceahiel, laloc me Juda, ki cwiny Yocwa wod pa Yekojadak, ajwaka madit, ki cwiny jo ducu ma gudoŋ; cut gubino ci gucako tic i kom ot pa Rwot me mony, ma Lubaŋagi. 15Gin gucako tic i nino dwe pyeraryo wiye aŋwen me dwe me abicel.


Jo Kolocai 4 ACO85 - Wun wegi opii, wuti ki opiiwu i yo - Bible Search\nJo Kolocai 3 1 Jo Tecalonika 1\nJo Kolocai 4\n1Wun wegi opii, wuti ki opiiwu i yo ma atir ma romrom, kun wuŋeyo ni, wun bene laditwu tye malo i polo.\n2Wumedde matek i lega, ma pe wunino, ento wumiyo pwoc bene. 3Wuleg piwa bene, wek Lubaŋa oyab botwa doggola me tito lok, wek watuc muŋ pa Kricito, pien pi lok meno aye omiyo koni atye i buc kany, 4wek anyut ka maleŋ i kit ma myero.\n5Wubed dok wuti ticwu ki ryeko twatwal i nyim jo ma pe guye Yecu, kun wutiyo ki kare ma tye bene i yo maber. 6Lok ma wuloko myero obed lok mamit ma kado oromo maber, wek omi wuŋe kit ma myero wudok kwede i peny pa ŋat acel acel.\nMot me agikki\n7Ominwa Tukiko ma wamaro, ma obedo latic ma genne, dok latic macalo an i Rwot, bitito botwu lok ducu ma dok i koma. 8Acwalo en botwu pi lok man kikome, wek en omi wuŋe kit ma watye kwede kany, dok bene myero ocuk cwinywu. 9-Acwale me bino kacel ki ominwa mukene ma wamaro, en aye Onesimo; en bene dano ma genne, dok en oa ki botwu. Gin bitito botwu gin ducu ma doŋ otimme kany.\n10-Aristako ma lamabuc lawota omotowu, ki Marako okeyo Barnaba ma yam doŋ acikowu pire; ka en oo botwu myero wujole maber, 11ki Yecu ma nyiŋe mukene Yucito bene omotowu. Jo magi adek-ki keken aye gin Lujudaya ma gitiyo tic kacel kwedwa kany i ker pa Lubaŋa. Gukweyo cwinya twatwal. 12-Epapira latic pa Yecu Kricito ma en ŋat acel mua ki botwu, bene omotowu. En po piwu kare ducu i legane matek, wek wubed jo muteggi, kun wuniaŋ maber i gin ducu ma Lubaŋa mito ma pe wukalo akala wacel. 13An cadenne omiyo amoko ni en otiyo tic matek piwu ki pi jo ma tye i Laodikia ki Kerapoli. 14-Luka ma en daktar ma wamaro, kacel ki Dema bene gumotowu. 15Wumot utmego ma tye i Laodikia, dok wumot Nimpa bene kacel ki jo muye Kricito ma gicokke i ode. 16Ka doŋ waraga man gityeko kwanone i kinwu, myero wumi gikwan bene bot jo muye Kricito ma gitye i Laodikia, ki wun bene myero wukwan waraga ma jo Laodikia gicwalo botwu. 17-Dok wuwac bot Arkipo ni, “Myero inen ni icobo tic ma doŋ igamo i Rwot.”\n18An Paulo acoyo botwu lok me mot man ki ciŋa. Wupo i kom twec man ma gitweya kwede ki nyor. Kica pa Lubaŋa obed kwedwu. Amen.


Gen Ango ma Dok Tye pi Jo Muto? | Kwena Maber\n1. Kwena maber ango madok i kom jo muto?\nI kare ma Yecu onongo tye i lobo, lareme Lajaro oto. Lajaro onongo bedo i Betania, gang ma tye cok ki Jerucalem. I kare ma Yecu oo, en onongo dong oto orii pi nino angwen. Yecu ocito ka ma kikano iye kom lyel gin ki Marita kacel ki Maliam, lumegi Lajaro. I nge cawa manok keken, dano mapol gugure kenyo. Tika itwero tamo yomcwiny ma Marita gin ki Maliam gubedo kwede i kare ma Yecu ocero omingi?—Kwan Jon 11:21-24, 38-44.\nMarita onongo dong ngeyo kwena maber ma kwako jo muto. Onongo ngeyo ni Jehovah bicero jo muto, wek gukwo i lobo.—Kwan Yubu 14:14, 15.\n2. Jo muto gitye nining?\nLubanga owaco ki Adam ni: “In apwa, dok bene ibidok i apwa.”—ACAKKI 3:19.\nDano kicweyo ki i apwa me ngom. (Acakki 2:7; 3:19) Wan pe watye ki tipo mo ma pe to ma medde ki kwo i kabedo mukene i nge to. Watye ki kom me apwa me ngom, ci dong ka wato, wato ki komwa olu. Ka wato, ci adamwa bene to, dok tamwa bene rweny woko. Pi meno, i nge cero Lajaro, en pe owaco gin mo keken mutimme i kare ma en oto pien jo muto pe gingeyo gin mo.—Kwan Jabuli 146:4; Latitlok 9:5, 6, 10.\nLubanga tika uno dano ki wangogi i mac i nge togi? Kit ma Baibul waco ni jo muto pe gingeyo gin moni, pwony me mac me kapiny-nyi, obedo pwony goba ma balo nying Lubanga pi gin ma en pe cwako kulu. Lok man me wango dano i mac-ci winyone lik bote adada.—Kwan Jeremia 7:31.\n3. Tika jo muto gitwero lok kwedwa?\nJo muto pe gitwero lok nyo winyo lok. (Jabuli 115:17) Ento lumalaika mukene kitgi raco, dok gitwero lok ki dano kun gibwologi ni gibedo tipo pa ngat mo muto. (Juda 6) Jehovah okwero ni pe myero kitem lok ki jo muto.—Kwan Nwoyo Cik 18:10, 11.\n4. Angagi ma kibicerogi?\nDano milion mapol ata ma gitye i lyel kibicerogi me kwo i lobo. Kadi wa jo mogo ma onongo pe gingeyo Jehovah dok gutimo jami maraco kibicerogi bene.—Kwan Jabuli 37:9; Tic pa Lukwena 24:15.\nJo ma kibicerogi-ni gibimiyogi kare me pwonyo lok ada i kom Lubanga ki me nyutu niyegi i kom Yecu kun gilubo cikke. (Niyabo 20:11-13) Jo ma gibicer ci gitimo jami mabeco gibinongo mit pa kwo pi naka i lobo.—Kwan Jon 5:28, 29.\n5. Nicer nyutiwa gin ango i kom Jehovah?\nLubanga ojingo genwa i kom nicer ki cwalo Wode wek oto piwa. Pi meno yub me nicer nyutiwa mar pa Jehovah ki kicane ma pe wapore pire-ni. I kare ma jo muto gibicer, in mono ibimito neno anga tutwalle?—Kwan Jon 3:16; Jo Roma 6:23.\nNywakki Nywakki Gen Ango ma Dok Tye pi Jo Muto?


2 Jo Korint 10 ACO85 - An Paulo akok botwu kun abako - Bible Search\n2 Jo Korint 9 2 Jo Korint 11\n2 Jo Korint 10\nPido pa Paulo pi ticce ma gilwoŋe iye\n1An Paulo akok botwu kun abako doga, an ma giwaco ni amwol dok awor bene ka atye kacel kwedwu, ento abedo ger ka atye woko cen. Alegowu i lok man pi mwolo dok pi kica pa Kricito. 2Alegowu ni ka abino botwu, pe wumiya abed ki kit gero ki tekcwiny ma ageno ni atwero bedo kwede i kom jo mogo ma gitamo ni wan walubo kit me lobo man. 3I adane wan wabedo i lobo, ento pe watye ka lweny ki jami lweny me lobo. 4Jami lweny ma watiyo kwedgi me lwenywa pe obedo jami lweny me lobo man, ento gubedo jami lweny me tek pa Lubaŋa, ma turo cel gogo pa lumerokwa woko. 5Waturo kwede tam ma pe atir, ki kit wakke ducu ma tiŋŋe me pyem, ma geŋo dano miyo pe giŋeyo Lubaŋa, kun wamako tam acel acel macalo opii, waketo i te loc pa Kricito. 6Dok bene wayubbe me keto can i kom dano ducu ma gipe ki winy, ka onoŋo wun doŋ wutyeko mine kenwu i te locwa.\n7Wunen gin ma tye i nyimwu. Ka ce dano mo genne kekene ni en dano pa Kricito, koŋ myero otam bene ni, macalo en dano pa Kricito, wan bene watye kit meno. 8Pien kadi bed anyatte matek twatwal pi twero ma Rwot omiyo botwa, lewic pe bimaka; twero meno en omiyo botwa me konyowu, pi doŋowu, ento pe me dwokowu cen. 9Pe amito anen botwu macalo ŋat ma tye ka burowu ki waraga ma acoyogu. 10Pien dano gitye ka waco ni waragana pek dok gwa, ento ka ao botwu koma nen goro, dok bene gin mo pe i lokka ma aloko botwu. 11Jo macalo meno myero guniaŋ ni, pe tye apokapoka mo i lok ma wacoyo i waragawa ka watye cen ka mabor, ki gin ma wabitimo ka watye kacel kwedwu.\n12Pe watiŋŋe me kette kenwa i rwom acel ki dano mogo ma i kin jo ma gimaro korre kengi, nyo me porre kenwa kwedgi. Kit ma gitye ka pimme kwede i kingi kekengi, dok bene giporre kengi ki gin me porregi ma ginoŋo i kingi kengi, kit jo macalo meno gin lumiŋ. 13Ento wan giwa pe wabinyatte makato kare; wabigik mewa ka ma yam Lubaŋa opoko botwa, ma wun bene wutye iye. 14Wan pe wamedo ka gikwa, calo pe gipoko botwa me o botwu, pien wan aye ma yam wakwoŋo bino botwu me tito lok me kwena maber i kom Kricito. 15Pe wanyatte ma okato kare i kom tic ma jo mukene aye guyelle iye; ento watye ki gen ni ka niyewu doŋ omedde, ticwa bene bimedde matek i kinwu, kun lubo ka ma yam gityeko poko botwa. 16Man bimiyo watito lok me kwena maber i lobo ma tye yo tuŋ i ŋewu kuca, kun pe wanyatte pi tic ma jo mukene gutiyo i ka tic pa ŋat mukene. 17-“Ŋat ma nyatte myero onyatte pi Rwot,” macalo yam gicoyo. 18Pien pe ŋat ma pakke kekene en aye ma Lubaŋa pwoyo, ento dano ma Rwot dworo.


1 Tekwaro 9 ACO85 - Yam gicoyo nyiŋ jo Icrael ducu i - Bible Search\n1 Tekwaro 8 1 Tekwaro 10\n1 Tekwaro 9\nDano ma gudwogo cen ki i Babilon\n1Yam gicoyo nyiŋ jo Icrael ducu i buk me tekwarogi, ma gicoyogi i buk pa Luker me Icrael. Jo Juda yam giterogi i opii i Babilon pien onoŋo guŋayo waŋ Lubaŋa. 2-Jo ma gukwono dwogo cen ka bedo i dul lobo ma yam gimiyo botgi i gaŋigi gin aye jo Icrael kacel ki ajwagi pa Lubaŋa, Lulevi, ki lutic i ot pa Lubaŋa. 3Jo mogo me kaka pa Juda, Benjamin, Epraim ki Manace gucako bedo i Jerucalem. 4Gin aye Utai wod pa Amikud, ma wod pa Omri, wod pa Imri, wod pa Bani ki i kin likwayo pa Perej ma wod pa Juda. 5Dok i kin likwayo pa Cela, Acaya ma latin kayo ki litino awobene. 6Ki i kin likwayo pa Jera, Jeuel ki lukakagi, gin miya abicel ki pyeraboŋwen noŋo. 7Ki i kin jo Benjamin Calu ma wod pa Meculam, wod pa Kodavia, wod pa Kacenua. 8Ibneya wod pa Jerokam, Ela wod pa Uji ma wod pa Mikri, ki Meculam wod pa Cepatia ma wod pa Reuel, wod pa Ibinija, 9kacel ki lukakagi ma lubo yalwakgi, dano miya aboŋwen ki pyerabic wiye abicel. Gin ducu ludito kaka i odi pa kwarogi.\n10Ajwagi pa Lubaŋa ma gudwogo cen ma gubedo i Jerucalem gin aye Jedaya, Jekoyarib, Jakin 11ki Ajaria wod pa Ilkia ma wod pa Meculam, wod pa Jadok, wod pa Merayot, wod pa Akitub, ma en aye ladit ma loyo ot pa Lubaŋa; 12ki Adaya wod pa Jerokam ma wod pa Packur, wod pa Malkija; ki Maacai wod pa Adiel ma wod pa Jakajera, wod pa Meculam, wod pa Mecilemit, wod pa Imer; 13kacel ki lukakagi bene ma gin tudito kaka i odi pa kwarogi, gin dano alip acel ki miya abiro ki pyerabicel, jo makwiri twatwal i kom tic i ot pa Lubaŋa.\n14Lulevi ma gudwogo cen ma gubedo i Jerucalem gin aye Cemaya wod pa Kacub, ma wod pa Ajrikam, wod pa Kacabia, wod pa Merari; 15ki Bakbakar, Kerec, Galal, ki Matania wod pa Mika ma wod pa Jikri, wod pa Acap; 16ki Obadia wod pa Cemaya ma wod pa Galal, wod pa Jedutun; kacel ki Berekia wod pa Aca wod pa Elkana ma obedo i kin gaŋi pa jo Netopa.\n17Lugwok-doggola ot pa Lubaŋa ma gubedo i Jerucalem gin aye Calum, Akub, Talmon, Akiman ki lukakagi, ma Calum aye laditgi. 18Nio wa i kare meno onoŋo gubedo lugwok-doggola ot pa Lubaŋa ma kabaka wok ki iye, yo tuŋ wokceŋ. Magi aye lugwokdoggola gaŋ pa Lulevi. 19Calum wod pa Kore, ma wod pa Ebiacap, wod pa Kora, kacel ki lukakagi ma i dog ot pa kwarogi, likwayo pa Kora, gin aye lugwok dog kema, kit macalo kwarogi yam gubedo ludito ma giloyo gony pa Rwot kun gigwoko doggola me donyo. 20I kare macon onoŋo Finekaci wod pa Eleajar en aye obedo ladit ma loyogi; onoŋo Rwot tye kwede. 21Jekaria wod pa Mecelemia en aye onoŋo lagwok-doggola ma donyo i kema me rwatte. 22Jo magi ducu ma yam giyerogi me bedo lugwok-doggola onoŋo giromo dano miya aryo ki apar wiye aryo, Gicoyo nyiŋgi i buk me tekwarogi ki i gaŋgi. Onoŋo kabaka Daudi ki Camuel ma lanen-piny yam gumoko kwarogi i dog tic man, pien gubedo dano ma gigenogi twatwal. 23Kit meno gin ki likwayogi gubedo ludito tic ma loyo doggola ot pa Rwot, en aye ot me kema pa Rwot, macalo lukur-piny. 24Lugwok-doggola giketogi i kabedo aŋwen, yo tuŋ wokceŋ, yo tuŋ potoceŋ, yo tuŋ acam ki yo tuŋ acuc. 25Lukakagi ma i gaŋigi myero gubin pi nino abiro kare ki kare me bedo kwedgi; 26pien lugwok-doggola madito gibedo kunnu kare ducu, gin aye Lulevi ma giloyo kicika odi matinone ki odi kano lim ma i ot pa Lubaŋa. 27Odi butogi girumo ot pa Lubaŋa, pien tic me kuro piny obedo megi, gin bene gigwoko layab me yabo ot odiko odiko.\n28Jo mogo i kingi onoŋo gigwoko jami ma gitiyo kwedgi i ot pa Lubaŋa; i kare ducu ma gidwokogi ki ma gikwanyogi woko, gikwanogi. 29Jo mukene i kingi giketogi me loyo jami ma bedo i ot pa Lubaŋa, ki jami tic maleŋ ducu, dok giloyo bene moko mapwotte, ki koŋo vino, ki moo, ki odok eceta, ki an wece. 30Jo mukene ma gin litino pa ajwagi giyubo jami me aruba pi aŋwece. 31Matitia, dano acel ma i kin Lulevi, ma en latin kayo pa Calum ma jo Kora, en aye obedo lalo tic me tedo mugati ma apada-ni, pien en dano ma genne. 32Lukakagi mogo ma gin jo Kokat giloyo mugati ma giketo i nyim Rwot; ticgi obedo me yu bone cabit ki cabit.\n33Magi aye luwer, ma gin ludito kaka i odi pa kwarogi; yam gibuto i kicika odi matinone ma i ot pa Lubaŋa, ma pe gitiyo tic mukene, pien yam gibedo i dog tic dyeceŋ ki dyewor. 34Magi aye ludito kaka i odi pa kwarogi ma i kaka pa Lulevi, ma lubo yalwakgi, gin aye ludito ma yam gibedo i Jerucalem.\nTekwaro pa Caulo\n(1 Tek 8.29-38)\n35Jeyel ma won Gibeon yam bedo i Gibeon; nyiŋ dakone Maaka, 36latin awobine me kayo en Abudon, ka dok Jur, Kic, Baal, Ner, Nadab, 37Gedor, Akio, Jeker, ki Miklot; 38Miklot aye won Cimeam, Jo magi bene yam gubedo ma gukemme ki lukakagi ma gibedo i Jerucalem, kacel ki lukakagi. 39Ner onywalo Kic, Kic onywalo Caulo, Caulo onywalo Yonacan, Malkicua, Abinadab ki Ecibaal; 40Yonacan onywalo Meribaal, Meribaal onywalo Mika. 41Litino awobe pa Mika gin aye Piton, Melek, Takrea ki Akaj. 42Akaj onywalo Jara, Jara onywalo Alemet, Ajimavet ki Jimri. Jimri onywalo Moja, 43Moja onywalo Binea; ma wode Repaya, ma wode Eleaca, ma wode Ajel. 44Ajel yam tye ki litino awobe abicel, ma nyiŋgi ene: Ajrikam, Bokeru, Icmael, Cearia, Obadia ki Kanan. Jo magi aye litino awobe pa Ajel.


Jo Roma 4 ACO85 - Wan mono wabiwaco lok aŋo i kom - Bible Search\nJo Roma 3 Jo Roma 5\nJo Roma 4\nLanyutte aye Abraim\n1Wan mono wabiwaco lok aŋo i kom Abraim, ma en aye kwarowa i kit me kom-mi? 2Kono yam gikwano Abraim ni kite atir pi tic ma en otiyo, kono en tye ki gin mo ma en otiyo, kono en tye ki gin mo ma en nyatte pire, ento pe i nyim Lubaŋa. 3- Doŋ coc ma yam gicoyo i ginacoya waco lok aŋo? Ginacoya waco ni, “Abraim onoŋo oye Lubaŋa, mumiyo kikwane ni en dano ma kite atir.” 4Dano ma tiyo tic pe gimiye mucarane macalo mot, ento gimiye macalo jami ma en otiyo pire. 5Ento dano ma pe tiyo, ma ye Ŋat ma kwano jo ma pe lworo Lubaŋa ni kitgi atir, kit dano macalo meno gikwano ni kite atir pi niyene. 6I kit acel-lu, Daudi bene yam oloko pi gum ma dano tye kwede, ka Lubaŋa okwane ni en dano ma kite atir laboŋo tic mo ma en otiyo, macalo yam gicoyo ni,\n7- “Jo ma doŋ giweko balgi gitye ki gum,\nma balgi bene doŋ gikwanyo woko; 8dano ma Rwot doŋ pe kwano bal\nmo i kome tye ki yomcwiny.” 9Gum man mono tye pi jo ma gilirogi, nyo pi jo ma pe gilirogi bene? Wawaco ni, pi niye omiyo gikwano Abraim ni kite atir. 10Onoŋo mono yam gikwano i kome niŋniŋ? Onoŋo gikwane ma pud pe gilire, nyo lacen ma onoŋo doŋ gityeko lire woko? Pe ma doŋ gityeko lire, ento ma pud peya gilire. 11- Gimiye lirre macalo lanyut anyo lanen ma nyuto ni gikwano ni kite atir pi niyene ma onoŋo peya gilire. Meno miyo Abraim bedo kwaro dano ducu ma giye ma peya gilirogi, wek gin bene gikwangi ni kitgi atir, 12dok bene en kwaro pa jo ma gilirogi bene, pe pa dano ma gilirogi alira keken, ento pa jo ma gilirogi ma gilubo bene niye ma yam kwarowa Abraim obedo kwede ma onoŋo pud pe gilire.\nCikke bicobbe pi niye\n13- Cikke ma onoŋo yam Lubaŋa ociko bot Abraim ki likwaye, ni, wi lobo ducu bibedo megi, gin mumiyo ociko, pe ni Abraim yam ocobo cik, ento pein en onoŋo oye Lubaŋa, ka doŋ gikwane ni kite atir. 14- Ka ce jo ma cobo cik gin aye jo ma wi lobo-ni ducu bedo megi, kono niye doŋ konnye pe, ki cikke bene kono konnye pe. 15Pien cik miyo akemo mako Lubaŋa i kom dano, ento ka ma cik pe iye, turo cik bene pe.\n16- Meno aye gin mumiyo cikke pa Lubaŋa ocuŋ i kom niye, wek obed me kica, dok pi moko cikkene bot likwayo pa Abraim ducu, pe bot jo ma lubo cik keken, ento kadi wa bot jo ma gibedo ki niye macalo Abraim. Pien en kwarowa ducu, 17- macalo yam gicoyo ni, “Doŋ aketi wek ibed kwaro rok mapol.” Cikke man doŋ gimoko i nyim Lubaŋa ma yam Abraim oye-ni, en Lubaŋa ma miyo kwo i kom jo muto, dok bene ma lwoŋo gin mogo ma yam komgi pe gibedo tye. 18- Abraim yam oye, kun onoŋo oketo genne i kom gin ma nen calo pe gitwero geno, omiyo en odoko kwaro rok mapol, kit macalo yam gicoyo ni, “Likwayu bibedo kit meno.” 19- En pe obedo nyap i niye i kare ma obedo ka paro pi kome kekene, ma onoŋo yam rom aroma ki gin ma oto, pien mwaka me ditte onoŋo doŋ cok romo miya acel kulu, dok bene medo i kom meno, dakone Cara onoŋo lalur. 20Niyene pe odok cen, pe obedo ka cabbe acaba i tamme i kom cikke pa Lubaŋa, ento niyene omedde ameda odoko matek, kun en miyo deyo bot Lubaŋa, 21ma onoŋo lok donyo matut i cwinye ni, Lubaŋa twero tiyo gin ma ocikke pire. 22“Pi niyene omiyo gikwane ni en dano ma kite atir.”\n23Ento lok man ni, “Yam gikwane” onoŋo pe gicoyo pi en kene, 24ento gicoyo pi wan bene. Wan bene gibikwanowa ni kitwa atir, wan jo ma doŋ waye Lubaŋa ma yam ocero Rwotwa Yecu Kricito ki i kin jo muto-ni, 25- en ŋat ma yam gineko pi balwa, ci Lubaŋa ocere woko wek gikwanwa ni kitwa atir.


Lanebi Elia Onongo Kwe Cwiny i Kom Lubanga | Niye me Ada\nDUL ME APARARYO\nEn Onongo Kwe Cwiny i Kom Lubangane\n1, 2. Ngo ma otimme i nino ma obedo pat loyo i kwo pa Elia?\nELIA ongweco i wi kot kun cido pa piny medde ameda. En onongo odong ki twon bor piny me o i Jejreel, dok pe obedo awobi matidi. Ento ongweco labongo olo, pien “Rwot [Jehovah] onongo odiyo Elia ki cinge.” Teko ma onongo tye ka tic i kome obedo teko ma en peya obedo kwede matwal. Man omiyo en ongweco okato aguragura ma obedo ka telo gadigadi pa Kabaka Akab kulu! —Kwan 1 Luker 18:46.\n2 Twon dye gudu-ni odong bote kene. Go kong cal pa Elia ma tye ka ngwec ma kot opwuyo wange woko, kun woto ki lwodo gin ma otimme i nino meno ma obedo pat loyo i kwone. Labongo goba, gin meno obedo twon loyo lweny mo madit pi Jehovah, Lubanga pa Elia, ki pi woro me ada. I ngeye, onongo tye Got Karmel ma yamo kot oumo woko ma pe twero nen, ka ma Jehovah otiyo ki Elia me timo twon tango mo ma omiyo kijwero woro Baal. Lunebi miya ki miya pa Baal kinyuto gobagi ka maleng ci kijwerogi woko. Ci Elia olego ni Jehovah ogik two pa piny ma oloko can i lobogi pi mwaki adek ki nucu. Kot ocwer ci ocwer!—1 Luker 18:18-45.\n3, 4. (a) Ngo ma oromo bedo ni omiyo gen pa Elia obedo lamal i kare ma en tye ka ngwec me cito i Jejreel? (b) Lapeny ango ma wabinyamogi?\n3 Ma Elia tye ka dyaco ngwec pi mairo 19 me cito i Jejreel, genne myero obed ni obedo lamal. Nen calo en onongo tamo ni alokaloka madit obibedo tye i lok me woro Jehovah. Akab myero olokke! I nge neno gin ma otimme, onongo pe tye gin mo mukene mapat ki weko woro Baal; me diyo dakerre, Jejebel; ki dong giko uno lutic pa Jehovah.\n“Elia . . . oringo kwede i nyim Akab nio kwede wa i dog gang me Jejreel”\n4 Ka gin mo nen calo tye ka wot tung cingwa, ngene kene ni genwa medde. Waromo cako tamo ni kit me kwowa bidoko ber medde ameda, nyo bene ni, pekowa madit loyo dong nongo okato ki mege. Ka Elia otamo kit meno, nongo pe obedo me ur, pien en “yam obedo dano ma kite cal kwedwa.” (Yak. 5:17) Ento ki lok ada, peko pa Elia onongo peya otum. Gin ma tye aye ni, i nge cawa manok keken, lworo onongo obiketo Elia woko, ma nongo cwinye otur ma mito ni twora eto woko. Ngo ma otimme, dok Jehovah okonyo lanebine nining me jingo niyene ki tek cwinye? Kong wanenu.\nJamine Olokke Lawang Dyang\n5. I nge gin ma otimme i wi Got Karmel, tika Akab opwonnye me miyo woro bot Jehovah, dok wan wangeyo nining?\n5 I kare ma Akab oo i gang kalle i Jejreel, tika en onyuto ni elokke? Wakwano ni: “Akab otito bot dakerre Jejebel gin ducu ma Elia otiyo, ki kit ma oneko kwede lunebi ducu pa jok Baal ki pala lucwan.” (1 Luker 19:1) Niang ni, i lok pa Akab i kom gin ma otimme i nino meno, en pe oloko i kom Lubanga pa Elia, Jehovah. Akab oneno tango ma otimme i wang me dano dano—“gin ducu ma Elia otiyo.” Nen ka maleng ni, en pe opwonnye me miyo woro bot Lubanga Jehovah. Dong dakone ma latunge ki remo-ni oneno nining?\n6. Kwena ango ma Jejebel ocwalo bot Elia, dok meno onongo gonnye ningo?\n6 Jejebel okeco me to! En ocwalo kwena man bot Elia ma akemo mito nekone woko: “Ka pe diki . . . atyeko kwoni woko, kit ma ityeko kwede kwo pa lunebina woko-ni, ci lubangana myero guket can i koma kit meno ki makato bene”! (1 Luker 19:2) Man obedo buro kwo pa dano i yo marac adada. Rom ma Jejebel onongo tye ka kwonge ni en aye myero eto ka pe eneko Elia ma nino meno peya okato pi culo kwor pa lunebi pa Baal. Go kong ni kicoyo Elia ki i wang nino i gang welo mo i Jejreel i dyewor ma kot tye ka cwer, ci wa i winyo kwena marac ma lakwena pa daker okelo. En otimo ngo?\nTurcwiny ki Lworo Ociro Woko\n7. Bura ma Jejebel oketo i kom Elia otero en nining, dok en otimo ngo?\n7 Ka Elia obedo ki tam ni lweny i kom woro lubanga Baal otum woko, ci genne myero obed ni oran atura. Daker Jejebel ogak ki kite ma pe olokke. Luwot Elia mapol ma lugen onongo dong kityeko nekogi woko i te twero pa Daker Jejebel, ento man, nen calo onongo dong oo i kome. Bura pa Jejebel-li omiyo lanebi Elia owinyo nining? Baibul tittiwa ni: “Lworo omako Elia.” Kono Elia gire obedo ka goyo kit nek alany ma Jejebel obineke kwede ya? Ka obedo ka tamo tam ma kit meno, ci pe obedo me ur ni lworo omake. Gin ma otimme aye ni, Elia “oringo woko olaro kwone.”—1 Luker 18:4; 19:3.\nKa wamito ni wabed ma cwinywa tek, omyero pe wawek tamwa obed i kom jami ma keliwa lworo\n8. (a) Peko pa Petero onongo cal ki pa Elia nining? (b) Pwony ango ma wanongo ki i kom Elia ki Petero?\n8 Elia keken aye pe obedo dano me niye ma lworo omako matek. I nge kare malac, lakwena Petero bene obedo ki peko acel-li. Me laporre, i kare ma Yecu oweko Petero owoto i wi pii me bino Bote, lakwena Petero “oneno yamo tye ka kodo.” Lworo omako ci ocako lwiny woko i pii. (Kwan Matayo 14:30.) Lanen pa Elia ki Petero-ni miyowa pwony ma pire tek. Ka pe wamito ni lworo omakwa, ci omyero pe wawek tamwa obed i kom jami ma keliwa lworo. Omyero waket tamwa i kom ka ma gen ki kerowa a iye.\n9. Tit kit ma wot pa Elia obedo kwede ki kit ma onongo winyo kwede ma en tye i wi ngwec.\n9 Pi lworo, Elia ongweco aryec aryec tung piny mairo ma romo 95 wa i Beer-ceba, boma macok ki wang lobo pa jo Juda ki tung piny. Oweko laticce kunu ci odonyo i dye tim kene. Lok ma kicoyo wacci en “owoto wot me nino acel kulu,” man miyo waromo terone ni ocako wot ma ceng tuc, dok nen calo pe owoto wa ki peke mo. Pi turcwiny ma orubbe ki lworo, en okukke ki wot i kor cere ma obedo gweng gweng i wi ceng ma lyet amac. Ma ceng cito ka poto, ma nen olunge makwar, kero pa Elia otum woko. I kare ma ool, obedo i te yat laywe mo ma onongo tye cok ma en twero bedo i tere i twon dye tim-mi.—1 Luker 19:4.\n10, 11. (a) Lega pa Elia bot Jehovah-ni, tyene obedo ngo? (b) Tit kit ma jo mogo ma lugen cwinygi otur kwede kun itiyo ki ginacoya ma kiketogi.\n10 Elia olego ma cwinye olabbe woko. Olego ni myero eto woko. Owacci: “An pe aber akato kwarina ducu.” En onongo ngeyo ni kwarine dong gitye apwa ki cogo keken i ngom, ma pe gitwero timo ber mo keken bot ngati mo keken. (Latit. 9:10) Elia otamo ni konye dong pe. Pe obedo me ur ni owaco ni “Dong otum!” Pe omyero emedde ki kwo.\n11 Man mono omyero obed me ur botwa me ngeyo ni cwiny dano pa Lubanga romo tur kit man? Pe myero waur. Co ki mon mapol ma lugen kiloko i komgi i Baibul ni cwinygi otur ma onongo gimito ni gito woko—i kingi obedo Labeka, Yakobo, Moses, ki Yubu.—Acak. 25:22; 37:35; Wel 11:13-15; Yubu 14:13.\n12. Ka nino mo cwinyi otur, omyero ilub lanen pa Elia nining?\n12 I kare-ni, wakwo i kare ma ‘piny tye marac,’ dong pe obedo me ur ni jo mapol, kadi lutic ma lugen pa Lubanga, cwinygi bene tur i kine mogo. (2 Tem. 3:1) Ka nino mo inongo ni itye ka winyo marac kit meno, ci lub lanen pa Elia: Lok gin ma i cwinyi ducu bot Lubanga. Pien Jehovah obedo “Lubanga ma kweyo cwiny dano.” (Kwan 2 Jo Korint 1:3, 4.) En tika okweyo cwiny Elia?\nJehovah Okonyo Lanebine\n13, 14. (a) Jehovah otiyo ki malaika nining me nyuto par pi lanebine ma piny oloyo-ni? (b) Pingo tye me kwe cwiny me ngeyo ni Jehovah ngeyo jami ducu ma kwakowa, kadi wa gorowa?\n13 Itamo ni Jehovah owinyo nining i kare ma obedo ka neno lanebine ki i polo, ma obuto i te yat i dye tim kun kwayo ni myero eto woko? Eno-ni pe wabyeko abyeka. I kare ma Elia onino woko bokbok, Jehovah ocwalo lamalaika bote. Lamalaika-ni ocoyo Elia kun gudo kome motmot ci owacci: “A malo wek icam.” Elia oa malo, onongo lamalaika-ni otedo ginacama mo manok bote—capat mo ma pud lyet ki pii kangete. Tika en opwoyo lamalaika-ni? Lok ma kicoyo tito ni lanebi-ni ocamo, omato pii ci odok cen ka nino. En mono onongo cwinye otur tutwal ma pe romo lok? Pe wangeyo, ento lamalaika-ni dok ocoye tyen me aryo, gwok ma piny tye ka ruu. Dok aye, en owaco ki Elia ni, “A malo wek icam,” ci omedo lok ma pire tek ni, “pien wotti pud dit mada.”—1 Luker 19:5-7.\n14 Ber ni Lubanga omiyo lamalaika-ni ongeyo ka ma Elia onongo tye ka cito iye. En bene ongeyo ni wot-ti dit mada pi Elia me wot ki kerone kene. Tic pi Lubanga ma ngeyo yubwa ki gorowa ma loyo wa wan, obedo gin me kwe cwiny mada! (Kwan Jabuli 103:13, 14.) Cam ma Elia ocamo-ni okonye nining?\n15, 16. (a) Cam ma Elia onongo ki bot Jehovah omiyo Elia otimo ngo? (b) Pingo omyero wabed ki pwoc i kit ma Jehovah pitowa kwede i kare-ni?\n15 Wakwano ni: “Elia oa malo, ocamo dok omato pii, ci olimo tek mua i cam meno omiyo omedde ki wot ci oo kwede wa i Koreb ma got pa Lubanga-ni. Owoto pi nino pyerangwen dyeceng ki dyewor.” (1 Luker 19:8) Elia orii kec pi nino 40, dyeceng ki dyewor calo Moses ma okwo mwaki ma romo miya abicel ma Elia pud pe, ki dok Yecu ma okwo mwaki ma romo alip acel i ngeye. (Nia 34:28; Luka 4:1, 2) Cam kicel litac-ci pe oryemo can ki i kome ducu, ento ojinge i yo me tango. Go kong cal pa mujee-ni ma tye ka wot mot i dye tim ceng ni twic, cabit kato ci kato, cok pi dwe acel ki nucu kulu!\n16 Jehovah miyo teko bot luticce i kare-ni bene, ento pe miyo cam i yo me tango. Ma kaka meno, en miyo cam i yo mo ma pire tek adada bot luticce, cam me cwiny. (Mat. 4:4) Nongo pwony i kom Lubanga ki i Lokke kacel ki bukke ma jenge i kom Baibul pitowa i yo me cwiny. Nongo cam ma kit meno pe ryemo can ducu ma i komwa, ento twero konyowa me kanyo peko ma onongo pe waromo kanyone. Terowa bene i “kwo ma pe tum.”—Jon 17:3.\n17. Elia ocito kwene, dok kunu onongo pire tek pingo?\n17 Elia owoto pi mairo ma romo 200 paka oo wa i wi Got Koreb. Kunu obedo kabedo me lapo wic mada, pien en kunu aye Lubanga Jehovah otiyo ki lamalaikane acel me nyutte bot Moses i dye caka ma lyel mac, dok kunu aye Jehovah lacen omoko gicikke ki jo Icrael. Elia onongo kabedo i goro mo.\nKit ma Jehovah Okweyo dok Ojingo Cwiny Lanebine\n18, 19. (a) Lakwena ma obedo cwiny ma Jehovah ocwalo-ni openyo lapeny ango, dok Elia ogamo ningo? (b) Elia otucu tyen lok adek ango ma omiyo cwinye otur?\n18 I Koreb, “lok” pa Jehovah—ma nen calo ngat ma obedo cwiny aye oloko—obedo ki lapeny mo matidi: “Itimo gin ango kany, Elia?” Lapeny-nyi myero obed ni kipenyo ki dwan me mwolo, pien Elia otero calo giwacce ni etit lok ducu ma i cwinye. En otugi tito lok ma i cwinye ducu! En owacci: “Nyeko obedo ka maka mada pi Rwot [Jehovah], ma Lubanga me mony; pien jo Icrael gubwoto gicikkeni woko, dok gumuko keno tyerri woko ducu, guneko lunebini woko ki pala lucwan-gu. An aye dong adong kena, dok bene gimito neka woko.” (1 Luker 19:9, 10) Lok pa Elia onyuto olo tyen lok adek ma omiyo cwinye otur.\n19 Me acel, Elia otamo ni ticce oto nono. Pi mwaki mapol, ‘nyeko obedo ka makone mada’ i tic pi Jehovah, kun keto nying Lubanga ki worone me bedo anyim, ento Elia oneno dok ni pinye oballe omedde ameda. Dano onongo pud gipe ki niye dok gubedo lujemo, kun woro me goba onongo tye ka nya medde ameda. Me aryo, Elia otamo ni etye kene. En owacci, “an aye dong adong kena,” calo iwacci i lobogi kulu, en obedo dano acel keken ma tiyo pi Jehovah. Me adek, lworo oketo Elia woko. Pol pa lunebi luwote onongo kinekogi woko, dok en ongeyo ni dong oo i kome. Pe oromo bedo yot bot Elia me ye ni ewinyo kumeno, ento en pe oweko awaka nyo lewic ojuke me titone. En onyuto lanen maber pi jo ducu ma gitye ki niye kun tito lok ducu ma tye i cwinye bot Lubanga i lega.—Jab. 62:8.\n20, 21. (a) Tit gin ma Elia oneno ki i dog boro Got Koreb. (b) Nyuto teko ma Jehovah onyuto-ni opwonyo Elia ki ngo?\n20 Jehovah ojwayo lworo ki par pa Elia nining? Lamalaika-ni owaco ki Elia ni ocung i dog boro. En ocung, ma pe ngeyo gin ma obitimme. Twon yamo mo magwar otugi cako kodo! Myero obed ni kodone onongo dingo wa it woko, pien onongo tek ma yeco wa got ki ka ma obite woko. Go cal pa Elia ma tye ka temo umo wange dok omako bongone me laa lee liking pien yamo mito bayone woko ki i kome. Ki dok omyero oyelle me cung matek pien ngom ocako yenge—oyengyeng oyengo lobo meno! Ma pud wiye peya opye maber, twon mac mo okato niwao, omiyo en odok cen i boro me gwokke ki i lyetone.—1 Luker 19:11, 12.\nJehovah otiyo ki tekone madit me kweyo ki dong cuko cwiny Elia\n21 Lok ma kicoyo niangowa ni Jehovah pe obedo i yamo ki mac ma kicwalo me nyuto teko-ni. Elia onongo ngeyo ni Jehovah pe obedo lubanga ma kite pe niango dano calo Baal, ma luworone ma gubange gipakke ni, “langwec ki pol,” nyo lakel kot. Jehovah aye obedo Wang it me teko ducu ma tye i cwec, dok en bene dit kato jami ducu ma en oyubo tyen mapol ata. Kadi wa polo bene pe dit ma rome! (1 Luker 8:27) Jami magi ducu okonyo Elia nining? Okonye me po i kom lworone. Kit ma Lubanga Jehovah onongo tye kwede-ni, Lubanga ma tye ki teko ma okato kare ma romo tic kwede, Elia onongo myero pe olwor Akab ki Jejebel!—Kwan Jabuli 118:6.\n22. (a) “Dwan matidi mo” ca oniango Elia ni pire tek nining? (b)“Dwan matidi mo” ca romo bedo ni oa ki bot nga? (Nen lok ma tye piny.)\n22 I kare ma mac okato, piny oling litik ci Elia owinyo “dwan matidi mo.” Owaco bot Elia ni otit lok ma i cwinye doki, ci en otito, kun loko par ducu ma en tye kwede tyen me aryo. * Gwok eno-ni odwoko cwinye manok. Medo i kom meno, Elia onongo kwe cwiny madit dok i lok ma “dwan matidi mo” ca owacce. Jehovah oniango Elia ni pire tek mada. I yo ango? Lubanga onyuto yubbe ma tye anyim i kom keto te woro Baal woko ki i lobo Icrael. Ngene kene ni, tic pa Elia pe onongo oto nono, pien yub pa Lubanga me jwero woro Baal onongo tye ka wot anyim. Medo i kom meno, Elia onongo pud kibimedde ki tic kwede i yub meno, pien Jehovah ocwale ni odok cen ki cik mogo ma kimiye me atima—1 Luker 19:12-17.\n23. I yo aryo ango ma Jehovah ocobo kwede peko pa Elia me tamo ni edong kene?\n23 Lok pa lanebi Elia i kom dong kene-ni kono? Jehovah otimo jami aryo pire. Me acel, en owaco ki Elia ni ocit owir Elica macalo lanebi ma bileyo ka wange. Laco man ma pud tidi-ni onongo bibedo lawot Elia ki lakony kore pi mwaki mapol. Lok me kwe cwiny meno otiyo mada! Me aryo, Jehovah omiyo kwena ma mit man: “Abibwoto dano alip abiro i Icrael, jo ducu ma peya gurumo conggi i nyim jok Baal, ma doggi bene pe gunoto lem cal Baal pi nyuto woro bote.” (1 Luker 19:18) Elia onongo pe tye kene kulu. Myero obed ni cwinye obedo yom mada i kare ma owinyo pi dano alip mapol magi ma gukwero woro Baal. Gin onongo gimito ni Elia omedde ki bedo lagen i ticce, me weko lanen maber i kom bedo lagen bot Jehovah i kare me col piny meno. Cwiny Elia myero obed ni obedo yom me winyo lok meno ki bot lakwena pa Jehovah, “dwan matidi mo” pa Lubangane.\nBaibul twero bedo calo “dwan matidi mo” ca, ka waweko ni otirwa i kare-ni\n24, 25. (a) I yo ango ma watwero winyo kwede “dwan matidi mo” pa Jehovah i kare-ni? (b) Pingo wangeyo atir ni Elia ojolo kwe cwiny ma Jehovah omiye?\n24 Calo Elia, teko ma tye i cwec romo twoyo dogwa woko, dok meno porre. Cwec nyuto teko pa Lacwec ka maleng. (Rom. 1:20) Jehovah pud maro tic ki tekone ma pe gik me konyo luticce ma lugen. (2 Tekwaro 16:9) Ento, Lubanga loko kwedwa kun tiyo ki Lokke, Baibul. (Kwan Icaya 30:21.) Baibul bene i yo mogo rom ki “dwan matidi mo” ka waweko ni otirwa i kare-ni. Jehovah tiyo ki Lokke me tirowa, cuko cwinywa, ki dok jingo cwinywa.\n25 Elia tika ojolo cuko cwiny ma Jehovah omiye i wi Got Koreb? Ngene kene! Pe otero kare ci en odok i ticce i kit macon, macalo lanebi ma lagen ma cwinye tek ma cung matek i kwero tim maraco me woro goba. Ka wan bene waketo lok pa Lubanga i cwinywa, “lok me cuko cwiny ma wakwano i ginacoya,” ci wabilubo lanen maber me niye pa Elia.—Rom. 15:4.\n^ para. 22 I 1 Luker 19:15, ma ka tic ki lok ni “dwan matidi mo,” kitiyo mere ki “Rwot.” Man romo poyo wiwa i kom lamalaika ma Jehovah otiyo kwede me telo jo Icrael i dye tim, ma Lubanga oloko i kome ni “Nyinga tye i iye [kome].” (Nia 23:21) Pe waromo wacone atir atir, ento ber me ngeyo ni i kare me kwo pa Yecu ma peya odoko dano, en otiyo calo “Lok,” nyo Lalok pi Jehovah bot luticce.—Jon 1:1.\nJami ma otimme ango ma oturo cwiny Elia matek?\nTam ango ma omedo turcwiny pa Elia?\nI yo ango ma Jehovah okweyo kwede cwiny Elia?\nIn ibilubo lanen pa Elia nining ka nino mo cwinyi otur?


“Wiwu pe Owil ka Jolo Welo”—Ibru 13:2 | Pwony me Anyama\nWi Lubele—Me Akwana i Kacokke | Oktoba 2016\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Wiwu pe Owil ka Jolo Welo”\n“Wiwu pe owil ka jolo welo.”—IBRU 13:2.\nWER: 124, 79\nPingo mitte ni walok nenowa i kom jo me rok mukene?\nBoaj onyuto kit ma Jehovah nene kwede wele nining i kit ma en otero kwede Ruth?\nWatwero nyuto cwiny me kica bot wele nining?\n1, 2. (a) Peko ango ma wele nyo lurok gikemme kwede i kare-ni? (Nen cal ma i pot karatac man.) (b) Gin ango ma lakwena Paulo opoyo wiwa iye, dok man kelo lapeny ango?\nMWAKA 30 mukato angec, Osei,  oa ki i Ghana ci ocito i lobo Ulaya ma onongo en pud peya odoko Lacaden pa Jehovah. En owaco ni: “Cutcut acako niang ni pol pa dano pe gitamo pira kulu. Pinye onongo bene ngic adada. I kare ma aa ki i bar dege, awinyo ngico piny mo ma naka yam pe awinyo i kwona, ci acako koko woko.” Kit macalo loko leb ma kunu onongo tek adada-ni Osei otute me nongo tic cokcok pi mwaka acel kulu. En bene ocako paro gang pien onongo tye kene.\n2 Tam kong kit ma imito ni jo mukene guteri kwede ka gin ma kit meno otimme i komi. Tika pe imito ni kijoli maber i Ot me Ker, kadi bed ni rokki nyo rangi del komi pat? Ki lok ada, Baibul cuko cwiny Lukricitayo ni pe myero wigi “owil ka jolo welo.” (Ibru 13:2) Kong dong wanen lagam pi lapeny magi: Jehovah neno wele nyo lurok nining? Pingo mitte ni walok kit ma waneno kwede lurok? Ki dok watwero konyo lurok wek gubed agonya i kacokkewa nining?\nKIT MA JEHOVAH NENO KI WELE\n3, 4. Ma lubbe ki Nia 23:9, Lubanga onongo mito ni jone guter lurok nining, ki dok pingo?\n3 I nge laro jone ki i opii i lobo Ejipt, Jehovah omiyo ki Luicrael cik ma nyuto ni eparo pi lurok ma gitye i kingi. (Nia 12:38, 49; 22:21) Kit macalo lurok pe gibedo ki kwo mayot tutwal-li, ki mar madit Jehovah onongo yo me minigi jami ma mitte. Gin onongo gitye ki twero me beko cam ma odong i poto.—Levi 19:9, 10.\n4 Ma ka tic ki twero me miyo cik bot jo Icrael wek guwor lurok, Jehovah okwayogi ni gukony dok kica omakgi i kom lurok. (Kwan Nia 23:9.) Onongo gingeyo kit ma ‘lurok giwinyo kwede.’ Kadi wa i kare ma pud peya gudoko opii, Luejipt onongo pe gimito Luibru pien onongo gitye ki awaka pi rokgi ki bene apokapoka me dini. (Acak. 43:32; 46:34; Nia 1:11-14) Luicrael gudeno can malit pien onongo gitye macalo lubedo, ento Jehovah onongo mito ni guter larok macalo “latin anywali” i kingi.—Levi 19:33, 34.\n5. Gin ango ma twero konyowa me poro kit ma Jehovah winyo kwede pi jo ma gia ki i rok mukene?\n5 I kare-ni, wangeyo ni Jehovah bene paro pi lurok ma gibino i kacokkewa. (Nwo. 10:17-19; Mal. 3:5, 6) Ka watamo i kom peko ma gitye ka kemme kwede, me labolle apokapoka, nyo peko me loko leb ma pe gingeyo, ci wabineno yo mogo ma watwero nyutigi cwiny me kica ki dok ni waparo pigi.—1 Pet. 3:8.\nTIKA MITTE NI WALOK KIT MA WANENO KI LUROK?\n6, 7. Gin ango ma nyuto ni Lukricitayo me cencwari me acel gupwonye me jwayo cwiny me apokapoka ma onongo dong orwako lwite matut tutwal-li?\n6 Lukricitayo me cencwari me acel gupwonye me weko cwiny me apokapoka ma onongo orwako lwite i kin Lujudaya tutwal-li. I Pentekote 33 K.M., jo ma gibedo i Jerucalem gubedo ka jolo Lukricitayo manyen ma gua ki i kabedo mapatpat. (Tic 2:5, 44-47) Cwiny me mar ki dong paro pi ber bedo ma Lukricitayo ma Lujudaya gunyuto i kom Lukricitayo luwotgi ma gia ki i rok mukene onyuto ni guniang maber tyen lok me “jolo welo,” ni obedo cwiny me kica.\n7 Ma wel Lukricitayo woto ki medde, cwiny me apokapoka bene ocako nya. Lujudaya ma giloko leb Grik gubedo ka nguru ni pe kiparo pi mon togi. (Tic 6:1) Me cobo peko man, lukwena gucimo co abiro wek gunen ni dano ducu kiterogi marom. Co magi ducu onongo nyingi bene tye i leb Grik, ma nyuto ni gwok nyo lukwena onongo gimito jwayo cwiny me apokapoka ma tye i kin Lukricitayo macon pi kabedo ma ngat moni a ki iye.—Tic 6:2-6.\n8, 9. (a) Gin ango ma twero nyuto ni watye ki cwiny me apokapoka nyo awaka pi rokwa? (b) Gin ango ma myero wajwa woko ki i cwinywa? (1 Pet. 1:22)\n8 Kadi bed ni wangeyo nyo pe, wan ducu watye ki awaka pi kakawa. (Rom. 12:2) Romo bedo ni wawinyo ka jiraniwa, lutic luwotwa, nyo lutino kwan luwotwa giloko marac i kom jo ma gia ki kabedo mapat, kaka mukene, nyo ma rangi del komgi pat. Lokgi-ni twero gudowa nining? Gin ango ma watimo ka ngat moni ocako ngalowa pi rokwa—nyo gwok tye ka medo kado i kom gin mo ma mako tekwarowa?\n9 Pi kare malac, lakwena Petero onongo tye ki cwiny me apokapoka i kom lurok, ento motmot en opwonye me jwayo cwiny meno marac-ci woko. (Tic 10:28, 34, 35; Gal. 2:11-14) I yo acel-li, ka waniang ni watye ki cwiny me apokapoka nyo awaka pi kakawa, omyero watemme ki kerowa ducu me jwayone woko. (Kwan 1 Petero 1:22.) Myero wiwa opo ni wan ducu pe wapore me nongo larre; pien watye ki roc kadi bed waa ki i rok magwar nining. (Rom. 3:9, 10, 21-24) Ci pingo watimme calo rwomwa lamal loyo pa jo mukene? (1 Kor. 4:7) Omyero wabed ki neno acel kit pa lakwena Paulo, ma omiyo tam bot Lukricitayo luwote ma kiwirogi ni: “Pe wubedo lurok nyo lubedo, . . . wun dong wu jo me ot pa Lubanga. (Ep. 2:19) Tutewa me jwayo cwiny me apokapoka i kom jo ma gia ki i rok mapat bikonyowa me ruko kit pa dano manyen.—Kol. 3:10, 11.\nKIT ME NYUTO CWINY ME KICA BOT WELE\n10, 11. Boaj onyuto nining kit ma Jehovah neno kwede lurok i kit ma en otero kwede ki Ruth Lamoab?\n10 Boaj onyuto ka maleng kit ma Jehovah neno kwede lurok i kit ma en otero kwede Ruth nyar pa jo Moab. I kare ma Boaj obino ka neno lukac ma onongo gitye ka kayo cam i potone, en oneno dako mo ma larok ma onongo tye ka tic matek me beko cam ki i kor lukacce. I kare ma en owinyo ni dako meno kong openyo pi nongo twero me beko cam—kadi bed ni en onongo tye ki twero me timo meno—Boaj oye ni Ruth obek cam wa i kin larita.—Kwan Ruth 2:5-7, 15, 16.\n11 Lok ma Boaj owaco i ngeye nyuto ni en onongo paro pi Ruth kacel ki pekone macalo larok. Me acel, en owaco ki Ruth ni obed cok ki anyirane wek awobe ma gitye ka tic pe guyelle. En bene oneno ni Ruth tye ki pii ki cam muromo calo luticce. Medo i kom meno, Boaj pe oloko bot Ruth ki cac, ma ka meno, en ocuko cwinye.—Ruth 2:8-10, 13, 14.\n12. Kica ma wanyuto bot wele ma gua ki i kabedo mukene twero gudogi nining?\n12 Pe mar ma onongo Ruth tye kwede i kom dane, Naomi keken aye ogudo cwiny Boaj, ento gin ma oyomo cwiny Boaj loyo aye pien Ruth odoko lawor Jehovah. Kica pa Boaj onyuto mar ma Jehovah tye kwede i kom dako man ma ‘oringo olaro te bwom Lubanga pa Luicrael-li.’ (Ruth 2:12, 20; Car. 19:17) I kare-ni bene, kica ma wanyuto i kom jo mukene twero konyo “jo ducu” me bino i ada, ki dok me niang kit ma Jehovah marogi kwede.—1 Tem. 2:3, 4.\nTika wamoto wele ma gibino i Ot me Ker ki yomcwiny madit? (Nen paragraf 13, 14)\n13, 14. (a) Pingo myero watute matek me moto wele ma gibino i Ot me Ker? (b) Gin ango ma twero konyi ka inongo tek me cako lok ki jo me tekwaro mukene?\n13 Watwero nyuto kica bot wele ka wajologi kun wamotogi maber ka gubino i Ot me Ker. Romo bedo ni dong waneno kit ma wele gibedo lwor kwede dok ni pol kare gibedo kengi. Giromo tamo ni rwomgi lapiny adada ka kiporogi ki jo me rok mukene, gwok pi kit ma gudongo kwede nyo ka ma gudongo iye. Pi meno, wan aye myero wacak nyuto miti i komgi. Ka JW Language app tye i leb ma megi, ci itwero tic kwede wek okonyi me pwonyo kit me moto wele i lebgi.—Kwan Jo Pilipi 2:3, 4.\n14 I kare mogo twero bedo tek me cako lok ki jo ma gia ki i tekwaro mukene. Me konyi, itwero cako ki tito jami ma imarogi. Ci itwero nongo ni kare jami ma rom i kinwu dwong loyo jami ma opokke i kinwu—ma tye ada nyo ma dano gitamo atama—dok ibiniang ni tekwaro ducu gitye ki jami mabeco ki maracone bene.\nKONY JO DUCU WEK GUBED AGONYA\n15. Gin ango ma twero konyowa me bedo ki niango i kom jo ma gitye ka tute me ngi ki kwo i lobo mukene?\n15 Me konyo jo mukene ma i kacokke wek gubed agonya, penye kekeni ni, ‘Ka onongo an aye atye i lobo mukene kono, abimito ni kitera nining?’ (Mat. 7:12) Dicwinyi i kom jo ma gitye ka ngi ki kwo i lobo mukene. I acakki, twero bedo tek me niang kit ma wele gitamo nyo gitimo kwede ki jami. Ento ma ka tamo ni myero gucak tam nyo timo jami ma lubbe ki tekwarowa, pingo pe wajolgi kit ma gitye kwede?—Kwan Jo Roma 15:7.\n16, 17. (a) Gin ango ma watwero timone wek wanyikke cok ki jo ma gia ki i tekwaro mukene? (b) I yo ango ma watwero konyo kwede ki jo me rok mukene ma gudak i kacokkewa?\n16 Ka wapwonyo jami madok i kom lobo ki tekwaro pa jo ma gia ki i lobo mukene, ci twero bedo yot me kwo kwedgi. Watwero tic ki kare me worowa macalo jo me ot me kwedo lok mapol madok i kom jo ma pe wangeyogi maber ma gitye i kacokkewa nyo i wang ticwa. Yo mukene ma watwero bedo kwede cok ki jo ma gia ki i kabedo mukene aye me lwongogi me cam kwedwa i pacowa. Kit ma Jehovah dong ‘oyabo kwede doggola me niye bot lurok-ki,’ wan kono pe watwero yabo doggola bot jo me rok mukene ma gitye “utmegiwa ma guye Kricito”?—Tic 14:27; Gal. 6:10; Yubu 31:32.\nTika wanyuto cwiny me jolo jo manyen ma gua ki i lobo mukene? (Nen paragraf 16, 17)\n17 Ka wakwanyo cawawa me bedo kacel ki jo me ot ma gudak i lobowa, ci wabibedo ki pwoc pi tutegi me ngi ki tekwarowa. Watwero niang ni kara ada gimito kony wek gupwony lebwa. Dok bene watwero nyutigi dul mo ma twero konyogi me nongo ot ki tic mupore? Kony i yo meno twero gudo kwo pa luye luwotwa adada.—Car. 3:27.\n18. Lanen me woro ki cwiny me pwoc mene ma jo me rok mukene gitwero lubone?\n18 Ngene kene ni jo me rok mukene gibitute ki tekgi ducu me ngi ki tekwaro ma i lobo ma gudak iye. Ruth onyuto lanen maber adada ma lubbe ki lok man. Me acel, en onyuto woro pi tekwaro pa jo me lobo ma en odak iye kun penyo wek giye ebek cam. (Ruth 2:7) En otiyo ki twero meno me nongo cam ento pe obedo mot kun tamo ni obedo tic pa dano me rok meno me mine jami ma mitte. Me aryo, en onyuto pwoc pi kica ma kinyutte. (Ruth 2:13) Ka jo me rok mukene gunyuto cwiny kit pa Ruth, ci gibinongo woro ki bot luye luwotgi ma i kacokke ma gudak iye.\n19. Pingo myero wajol wele ma gitye i kinwa?\n19 Watye ki yomcwiny pien pi kica pa Jehovah oweko en oye ni dano me rok ki kaka ducu guwiny lok me kwena maber. Romo bedo ni ki i lobogi, pe gubedo ki kare me kwano Baibul nyo me bedo agonya me ribbe ki jo pa Jehovah. Ci man ma dong gunongo kare me ribbe kacel kwedwa-ni, pingo pe wakonygi wek gubed agonya ento pe gubed calo gitye lurok i kinwa? Kadi bed ni wape ki jami me kom mapol, cwiny me kica ma watye kwede i komgi binyuto botgi mar ma Jehovah tye kwede pigi. Macalo jo ma ‘gilubo kit pa Lubanga,’ watemme wunu ki kerowa ducu me jolo wele ma gitye i kinwa.—Ep. 5:1, 2.\n^  (paragraf 1) Nying man kiloko woko.\nLIFE STORY Watute me Nyuto Lanen Maber\nCung Matek i Yo me Cwiny ka Itye ka Tito Kwena i Lobo Mukene\nTika Itye ka ‘Gwoko Ryekoni’?\nJing Niyeni i Kom Gin ma Igeno\nKet Niyeni i Kom Cikke pa Jehovah\nText Yero Bukke me kompiuta me akwanya WI LUBELE—ME AKWANA I KACOKKE Oktoba 2016\nWI LUBELE—ME AKWANA I KACOKKE Oktoba 2016


Kit me Woro Lubanga\nYo Matir me Woro Lubanga\n1. Anga ma myero otitiwa yo matir me woro Lubanga?\nDINI mapol giwaco ni gipwonyo lok ada i kom Lubanga. Ento meno pe lok ada pien dini magi gipwonyo jami ma pe rwatte i kom nga ma Lubanga obedo ki kit ma myero wawore kwede. Dong wangeyo nining ka watye ka woro Lubanga i yo matir? Jehovah keken aye twero tittiwa kit ma myero wawore kwede.\n2. Itwero pwonyo yo matir me woro Lubanga nining?\n2 Jehovah omiyo botwa Baibul wek wapwony kit me wore i yo matir. Pi man, myero ikwan Baibul ci Jehovah bikonyi me nongo adwogi maber pien en paro piri mada.—Icaya 48:17.\n3. Ngo ma Lubanga mito ni watim?\n3 Jo mogo giwaco ni Lubanga cwako dini ducu, ento meno pe gin ma Yecu opwonyowa. En owacci: “Pe dano ducu ma gilwonga ni, ‘Rwot, Rwot’ aye gibidonyo i ker me polo, ento ngat ma tiyo gin ma Wora ma i polo mito.” Pi meno, mitte ni omyero wapwony miti pa Lubanga ki dong watim bene. Man pe obedo lok tuko pien Yecu oporo jo ma pe giwinyo Lubanga ki lutur cik, nyo “lutim gin maraco.”—Matayo 7:21-23.\n4. Ngo ma Yecu owaco i kom timo miti pa Lubanga?\n4 Yecu ocikowa ni ka wamito timo miti pa Lubanga, wabirwatte ki ariya mapol. En owacci: “Wudony ki i doggola mading, pien doggola ma tero dano i to lac, dok yone gipiro maber, dok jo ma donyo ki iye pol. Pien doggola ma tero dano i kwo ding, ki yone bene rac, dok jo ma nongo yo meno ginok.” (Matayo 7:13, 14) Yo mading, nyo yo matir me woro Lubanga tero dano i kwo ma pe tum. Ento yo malac, nyo yo ma pe atir me woro Lubanga tero dano i to. Ento Jehovah pe mito ni dano mo oto. En miyo bot dano ducu kare me pwonyo lok i kome.—2 Petero 3:9.\n5. Itwero ngeyo jo ma giworo Lubanga i yo matir nining?\n5 Yecu owaco ni watwero ngeyo jo ma giworo Lubanga i yo matir. Watwero timo man ki ngiyo gin ma giye iye ki gin ma gitimo. Yecu otito ni: “Wubingeyogi i kom kitgi.” Ka dok omedde ni: “Yat maber nyako nyige mabeco.” (Matayo 7:16, 17) Man pe te lokke ni jo ma giworo Lubanga gubedo jo ma gipe ki roc. Ento lutic pa Lubanga gitute me timo gin matir kare ducu. Kombeddi kong dong wanenu gin ma bikonyowa me ngeyo jo ma giworo Lubanga i yo matir.\n6, 7. Pingo woro me ada jenge i kom Baibul? Lanen pa Yecu pwonyowa gin ango?\n6 Worowa myero ojenge i kom Baibul. Baibul waco ni: “Ginacoya ducu ma yam gicoyo, gicoyo pi teko pa cwiny pa Lubanga. Konyo me pwony, me juko dano, me tiro kit pa dano, me nyebo dano wek gulub kit ma atir, wek dano pa Lubanga obed muteggi, ma bene oyubbe i yo ducu, ma romo tiyo kit tic mo maber ducu.” (2 Temceo 3:16, 17) Lakwena Paulo ocoyo bot Lukricitayo ni: “Cakke ma wugamo lok pa Lubanga ma wuwinyo ki botwa, pe wugamo macalo lok pa dano, ento macalo lok pa Lubanga.” (1 Jo Tecalonika 2:13) Woro me ada jenge i Baibul. Ento pe jenge i kom tam pa dano adana, tekwaro, nyo gin mukene.\n7 Jami ducu ma Yecu opwonyo onongo jenge i Lok pa Lubanga. (Kwan Jon 17:17.) Pol kare, en onongo tiyo ki wang Ginacoya. (Matayo 4:4, 7, 10) Lutic pa Lubanga bene gilubo lanen pa Yecu dok gijengo pwonygi ducu i Baibul.\n8. Ngo ma Yecu opwonyowa i kom kit ma myero wawor kwede Jehovah?\n8 Myero wawor Jehovah keken. Jabuli 83:18 (NW) wacci: “In aye ma nyingi Jehovah, in keni aye Ngat Mamalo Twal ma loyo wi lobo-ni ducu.” Yecu onongo mito ni dano gunge nga ma obedo Lubanga me ada, dok en opwonyogi ki nying Lubanga. (Kwan Jon 17:6.) Yecu owacci: “Wor Rwot [Jehovah] Lubangani, dok bene iti pire keken.” (Matayo 4:10) Pi man, wan macalo lutic pa Lubanga walubo lanen pa Yecu. Waworo Jehovah keken, watiyo ki nyinge, dok wapwonyo dano ki nying meno ki ngo ma en bitimo piwa.\n9, 10. Wanyuto mar i kinwa kekenwa nining?\n9 Myero wanyut mar me ada pi jo mukene. Yecu opwonyo lulub kore me bedo ki mar i kingi. (Kwan Jon 13:35.) Pe myero wapar pi ka ma waa ki iye, tekwarowa, nyo kadi wabedo lulonyo nyo lucan. Mar ma watye kwede i kinwa myero oribwa macalo omege ki lumege. (Jo Kolocai 3:14) Pi meno, pe wacito i lweny dok pe waneko dano. Baibul wacci: “Man aye gin ma bimiyo gineno jo ma gin litino pa Lubanga ki jo ma gin litino pa Catan: ngat ma pe timo gin ma tye atir pe latin pa Lubanga, kadi wa ngat ma pe maro ominne bene.” Ka dok medde ni: “Myero wamarre kekenwa. Pe wabed calo Kain ma yam obedo latin pa Larac, ci oneko ominne woko.”—1 Jon 3:10-12; 4:20, 21.\n10 Watiyo ki cawawa, kerowa ki jami ma watye kwede me konyo ki cuko cwiny omegiwa ki lumegiwa. (Jo Ibru 10:24, 25) “Myero watiyu gin maber bot dano ducu.”—Jo Galatia 6:10.\n11. Pingo waye ni Yecu obedo yo me o bot Lubanga?\n11 Myero wawiny Yecu pien en aye yo me o bot Lubanga. Baibul waco ni: “Pe tye larre mo i ngat mukene, pien pe tye nying mo mukene i wi lobo man ma gimiyo ki wan dano ma myero walarre iye.” (Tic pa Lukwena 4:12) I Dul me 5 i buk man, wapwonyo ni Jehovah ocwalo Yecu me miyo kwone macalo ginkok me laro jo ma luwiny. (Matayo 20:28) Jehovah bene oyero Yecu me loyo lobo-ni ducu macalo Kabaka. Pi tyen lok man, Baibul tito botwa ni omyero wawiny dog Yecu ka wamito kwo me labed naka.—Kwan Jon 3:36.\n12. Pingo pe wadonyo i lok me wibye?\n12 Pe myero wadony i lok me wibye. Yecu pe orwako wiye i lok me wibye. I kare ma kitye ka pido i kome, en owaco bot Pilato, ma obedo laloc me Roma ni: “Kerra pe me lobo man.” (Kwan Jon 18:36.) Calo Yecu, wan bene wacwako Ker pa Lubanga, dok pi tyen lok man pe wadonyo i lok me wibye ka mo keken ma wabedo iye. Ento, Baibul ocikowa ni myero wawiny ‘luloc ma giloyowa’ nyo gamente. (Jo Roma 13:1) Pi meno walubo cik me lobo ma wabedo iye. Ngene kene ni, ka cik moni pe rwatte ki cik pa Lubanga, walubo lanen pa lukwena, ma guwacci: “Myero wawiny Lubanga makato dano.”—Tic pa Lukwena 5:29; Marako 12:17.\n13. Kwena ango ma watito i kom Ker pa Lubanga?\n13 Waye ni Ker pa Lubanga keken aye bicobo pekki ma i lobo-ni ducu. Yecu owaco ni “lok man me kwena maber me ker pa Lubanga” gibitito i wi lobo ducu. (Kwan Matayo 24:14.) Pe tye gamente pa dano mo ma twero timo gin ma Ker pa Lubanga bitimo piwa. (Jabuli 146:3) Yecu opwonyowa me lega pi Ker pa Lubanga i kare ma en owaco ni: “Ker meri obin; giti gin ma imito i lobo kit ma gitiyo i polo.” (Matayo 6:10) Baibul tittiwa ni Ker pa Lubanga bityeko gamente pa dano ci “en aye dong bicung bedo matwal.”—Daniel 2:44.\n14. Angagi ma itamo ni giworo Lubanga i yo matir?\n14 I nge kwano lok man, penye kekeni ni: ‘Jo mene ma gijengo pwonygi i Baibul? Angagi ma gitito bot jo mukene nying Lubanga? Angagi ma ginyuto mar me ada i kingi dok giye ni Lubanga ocwalo Yecu me larowa? Angagi ma pe gidonyo i lok me wibye? Angagi ma gitito ni Ker pa Lubanga keken aye twero cobo pekkiwa ducu?’ Lucaden pa Jehovah keken.—Icaya 43:10-12.\nNGO MA IBITIMONE?\n15. Ngo ma myero watim ka wamito ni Lubanga ojol worowa?\n15 Pe romo me ye ayea keken ni Lubanga tye. Kadi wa jogi bene giye ni Lubanga tye, ento pe giwinyo lokke. (Yakobo 2:19) Ka wamito ni Lubanga ojol worowa, ci pe omyero waye ayea keken ni en tye, ento bene omyero watim gin ma en waco.\n16. Pingo omyero wakwer dini goba?\n16 Wek Lubanga ojol worowa, omyero wakwer dini goba. Lanebi Icaya ocoyo ni: “Wua woko ki kunnu, wek wucit wulonnye.” (Icaya 52:11; 2 Jo Korint 6:17) Man aye gin mumiyo omyero wakwer gin mo keken ma kubbe ki woro me goba.\n17, 18. “Babilon Madit” obedo ngo dok pingo mitte ni waa woko ki iye pi oyot?\n17 Dini goba obedo gin ango? Obedo dini mo keken ma pwonyowa me woro Lubanga i yo ma pe rwatte ki Baibul. Baibul lwongo dini goba ducu ni “Babilon Madit.” (Niyabo 17:5) Pingo? I nge Pii Aluka me kare pa Nua, pwony goba mapol ocakke i boma me Babilon. Pwony goba magi onya oromo lobo ducu. Me labolle, jo ma onongo gibedo i Babilon onongo giworo lubange adek. I kareni bene, dini mapol gipwonyo ni Lubanga tye adek i acel, ento Baibul waco atir ka maleng ni Lubanga tye acel keken ma nyinge Jehovah, dok Wode aye Yecu. (Jon 17:3) Jo ma gubedo i Babilon onongo bene giye ni dul kom dano moni medde ki kwo ka ngat meno dong oto woko dok dul kome meno twero deno can i mac me kapiny. Meno pe lok ada.—Nen Lok me Giko Buk Man me 14, 17, ki 18.\n18 Lubanga otito ni cokcok-ki kibijwero dini goba ducu. (Niyabo 18:8) Tika iniang gin mumiyo pire tek me a woko ki i dini goba pi oyot? Jehovah mito ni itim meno ma kare pud tye.—Niyabo 18:4.\nTic pi Jehovah kacel ki jone weko inongo lurem mapol i wi lobo ducu\n19. Ka imoko tammi me tic pi Jehovah, en bigwoki nining?\n19 Ka imoko tammi me weko dini goba wek iti pi Jehovah, luremi mukene nyo lupaconi pe gibiniang tam ma imoko dok gitwero miyo kwo bedo matek piri. Ento Jehovah pe biweki. Ibidonyo i dul pa dano milion mapol ata ma gitye calo jo me ot acel ma gitye ki mar me ada i kingi, dok ibibedo ki gen me kwo pi naka i lobo manyen pa Lubanga. (Marako 10:28-30) Luremi ki lupaconi mogo ma onongo gukwero ni pe iti pi Jehovah lacen giromo loko tamgi me cako kwano Baibul.\n20. Pingo pire tek me woro Lubanga i yo matir?\n20 Cokcok-ki, Lubanga bityeko jo maraco ducu ci Kerre aye biloyo lobo. (2 Petero 3:9, 13) Meno pud dong bibedo kare me yomcwiny ya! Dano ducu biworo Jehovah i yo ma en mito. Pi meno, pire tek ni imok tammi kombeddi me woro Lubanga i yo matir.\nJO MA GIWORO LUBANGA\ngiworo Jehovah keken, dok gitito pi nyinge bot jo mukene\nginyuto mar i kingi\ngiye ni Lubanga ocwalo Yecu me larowa\npe gidonyo i lok me wibye\ngitito ni Ker pa Lubanga keken aye twero cobo pekki ma i lobo-ni\nLOK ADA ME 1: KIT ME NGEYO WORO ME ADA\n“Doggola ma tero dano i kwo ding, ki yone bene rac, dok jo ma nongo yo meno ginok.”—Matayo 7:14\nWangeyo nining ni Lubanga pe jolo woro ducu?\nLubanga pe cwako dini ducu. Pe dini ducu gitimo miti pa Lubanga.\nWoro me ada tero dano i kwo ma pe tum. Dini goba tero dano i to.\nWatwero ngeyo jo ma giworo Lubanga i yo me ada ki i gin ma gitimo. Pe mitte ni myero ingi dini ducu; kwan mere gin ma Baibul waco keken ci otum.\nLOK ADA ME 2: YO MATIR ME WORO LUBANGA\n1 Jo Tecalonika 2:13; 2 Temceo 3:16, 17\nYe dok ipwony gin ma tye i Baibul keken.\nMatayo 4:10; Jon 17:6\nWor Jehovah dok iti ki nyinge.\nWunyut mar me ada i kinwu.\nJon 3:36; Tic pa Lukwena 4:12\nWiny Yecu. Lubanga otiyo ki Yecu me larowa.\nJon 18:36; Tic pa Lukwena 5:29\nidony i lok me wibye.\nPwony jo mukene ni Ker pa Lubanga keken aye bicobo pekkiwa.\nLOK ADA ME 3: MYERO ITIM TIC MA RWATTE KI GIN MA IYE\nNgo ma myero itim ka imito ni Lubanga ojol woroni?\nPe romo me ye ayea i kom Lubanga keken. Myero itim gin ma en wacciwa i Baibul.\nIcaya 52:11; Niyabo 17:5\nDini goba, nyo “Babilon Madit,” pwonyo dano me woro Lubanga i yo ma en pe cwako. Pwony me dini goba kwako Triniti, pwony ni dano tye ki gin mo ma medde ki kwo i nge to, ki mac me kapiny.\nNiyabo 18:4, 8\nCokcok-ki, Jehovah bityeko dini goba ducu. Omyero ikwer gin mo keken ma kubbe ki dini goba.\nWadini ki luremi giromo kweri, ento Jehovah pe biweki matwal.


Yocwa 10 ACO85 - Adoni-jedek kabaka me Jerucalem owinyo - Bible Search\nYocwa 9 Yocwa 11\nJo Icrael guloyo jo Amor\n1Adoni-jedek kabaka me Jerucalem owinyo kit ma Yocwa otyeko mako kwede Ai, ki kit ma ojwero woko liweŋ kun tiyo i kom Ai ki kabakane kit ma otyeko tiyo i kom Jeriko ki kabakane, owinyo bene kit ma jo Gibeon guyubo kwede lok me bedo ki jo Icrael ki kuc, doŋ gitye bene i kingi. 2Ci lworo omake matek twatwal, pien onoŋo Gibeon gaŋ madit ma rom ki gaŋ kal kulu, dok onoŋo dit makato Ai, ki jo ma gibedo iye gubedo twoni matego. 3Mumiyo Adoni-jedek kabaka me Jerucalem ocwalo kwena bot Kokam kabaka me Kebron, Piram kabaka me Jarmut, Japia kabaka me Lakic ki Debir kabaka me Eglon kun wacci, 4“Wubin bota, wukonya, wubin walwenyu i kom jo Gibeon, pien doŋ guyubo lok me bedo ki kuc i kingi ki Yocwa: ki jo Icrael.” 5Ci luker pa jo Amor abic-ci gucoko monygi, gucito kacel ki lulwenygi ducu, gutoŋo gony cok ki Gibeon, gucako lweny i kome.\n6Ci jo Gibeon gucwalo kwena bot Yocwa wa i gony ma i Gilgal kun giwaco ni, “Pe ikwany ciŋi woko ki i komwa, wan luticci; bin botwa oyotoyot wek ilarwa. Konywa pien luker ducu pa jo Amor ma gibedo i lobo godi-ni gucokke ka monyowa.” 7Mumiyo Yocwa oa ki i Gilgal ocito kunnu kacel ki lumony ducu ki twoni oteka lweny ducu. 8Ci Rwot owaco bot Yocwa ni, “Pe ilwor, pien atyeko miyogi i ciŋi. Pe tye dano mo ma bicuŋ i nyimi.” 9Yocwa orune obino i komgi oyotoyot, kun oa ki i Gilgal owoto kwede dyewor benebene. 10Ci Rwot oonyo atiba lworo i kom jo-nu i nyim jo Icrael, omiyo gunekogi ki cwar nek madit twatwal i Gibeon; guryemo korgi i yo ma dok yo tuŋ malo ma kemo Bet-koron, kun ginekogi o kwede wa i Ajeka ki i Makeda. 11I kare ma giriŋo i nyim jo Icrael ma gilor kwede i luŋ me Bet-koron, Rwot ocako coro lwak gweŋi madito i komgi mua ki i polo o kwede wa i Ajeka, ci merok guto mapol; pee meno oneko lwak merok mapol makato dano ma jo Icrael gunekogi ki pala lucwan.\n12I nino ma Rwot omiyo iye jo Amor i ciŋ jo Icrael, Yocwa oloko bot Rwot i nyim jo Icrael kun wacci,\n“In cen, cuŋ mot i wi Gibeon,\nki in dwe, cuŋ i nota me Aijalon.”\n13-Ci ceŋ ocuŋ mot atir, ki dwe bene obedo mot, nio ka jo Icrael guculo kwor i kom lumerokgi. Lok man gicoyo i buk pa Jacar. Ceŋ ocuŋ mot i dye polo, pe orune me poto woko oyot ma cok romo nino acel kulu. 14Nino mo yam peya obedo kit man nia wa i kare macon o kwede wa i kare man, ma Rwot owinyo iye dog dano; pien onoŋo Rwot aye obedo ka lweny pi Icrael.\n15Lacen Yocwa ki jo Icrael ducu gudok cen i gony me Gilgal.\n16Luker meno abic guriŋo, gukanne woko i boro ma i ŋet Makeda. 17Ci gitito bot Yocwa ni, “Luker abic-ci ginoŋogi gukanne i boro ma i ŋet Makeda.” 18Yocwa owacci, “Wulor dog boro woko ki kidi madoŋo, ci wuket dano gubed cok ka kurogi. 19Ento wun pe wubed kunnu abeda, wuciryem kor lumerokwu, wulweny i kom jo mudoŋ cen i ŋegi, pe dok wuwek gudony i gaŋigi; pien Rwot Lubaŋa doŋ otyeko miyogi i ciŋwu.” 20Ka Yocwa ki jo Icrael gutyeko neko lukworgi madwoŋ twatwal, nio ka guyweyogi woko ducu, ki jo ma gubwotte noŋo gudonyo i gaŋgi ma gicelo ki cel gogo, 21ci lwak ducu gudok cen bot Yocwa ma onoŋo tye i gony i Makeda; pe doŋ tye dano mo ma loko lok mo me lweny i kom jo Icrael.\n22Yocwa dok owacci, “Doŋ wuyab dog boro woko, ci wukwany luker abic-ci ki i boro, wukelgi bota kany.” 23Gutimo kit meno; gukwanyo luker abic-ci ki i boro gukelogi bote, kabaka me Jerucalem, kabaka me Kebron, kabaka me Jarmut, kabaka me Lakic ki kabaka me Eglon. 24Ka doŋ gikwanyo luker-ru woko, gikelogi bot Yocwa, Yocwa olwoŋo jo Icrael ducu, ci owaco bot ludito mony ma yam gucito kwede ni, “Wubin cok, wuket tyenwu i ŋut luker abic-ci.” Gubino cok, guketo tyengi i ŋutgi. 25Yocwa dok owaco botgi ni, “Pe wulwor, pe cwinywu opoti; wubed oteka ma cwinywu nwaŋ, pien Rwot bitimo lumerokwu ducu ma wubilwenyo kwedgi kit meno.” 26Ka doŋ Yocwa ocobogi onekogi woko, ka oŋabo komgi malo i wi yadi abic, gulyerre i wi yadi nio wa otyeno. 27Ento i kare ma ceŋ doŋ mito poto, Yocwa ociko, ci gikwanyogi woko ki i wi yadi, gibologi i boro ma nene gukanne iye-ni, ci giloro dog boro woko ki godi madito ma pud gitye kunnu nio wa onyoo.\n28Yocwa omako Makeda i nino meno, oneko jo Makeda ki kabakagi ki pala lucwan, ojwerogi woko liweŋ, pe oweko iye dano mo ma obwot; otimo kabaka me Makeda kit ma yam otimo kwede kabaka me Jeriko-ni.\n29Yocwa oa woko ki i Makeda, okato ocito i Libna kacel ki jo Icrael ducu, olwenyo i kome. 30Rwot dok omiyo gaŋ, meno kacel ki kabakane i cin jo Icrael. Guneko jo Libna ducu ki pala lucwan, i kom dano ducu ma tye iye pe guweko acel mo mubwot; gutimo kabaka me kunnu kit ma nene gutimo kwede kabaka me Jeriko.\n31Yocwa oa woko ki i Libna, okato ocito wa i Lakic kacel ki jo Icrael ducu, ci obuto orumo woko likiŋ ka olwenyo i kome. 32Rwot omiyo Lakic i ciŋ jo Icrael ci Yocwa omako woko i nino me aryone, oneko jo Lakic woko ki pala lucwan, dano ma tye iye ducu, kit ma nene otimo i kom Libna-ni.\n33Koram kabaka me Gejar obino ka konyo jo Lakic, ci Yocwa olwenyo i kome, oneke kacel ki jone ducu, pe oweko dano mo obwot.\n34Yocwa dok oa woko ki i Lakic okato ocito i Eglon kacel ki jo Icrael ducu; obuto orumo woko likiŋ ci olwenyo i kome. 35Gumako woko i nino meno, guneko jo Eglon ki pala lucwan, gujwero dano ducu ma gitye iye woko liweŋ, kit ma nene gutimo i kom Lakic.\n36Yocwa dok oa woko ki i Eglon, ocito wa i Kebron kacel ki jo Icrael, olwenyo i kome, 37omako woko oneko jo Kebron woko ki pala lucwan kacel ki kabakane ki gaŋi ducu ma i ŋete. Guneko dano ducu ma tye iye, pe guweko mo acel obwot. Yocwa ojwero woko liweŋ kacel ki dano ma gitye iye ducu, kit ma nene otimo i kom Eglon.\n38Yocwa ki jo Icrael ducu gulokke gudwogo cen i kom Debir, gulwenyo i kome, 39gumako woko kacel ki kabakane ki gaŋi ma i ŋete ducu, gunekogi woko ki pala lucwan. Yocwa ojwero dano ducu ma gitye iye woko liweŋ, pe oweko iye dano acel mo mubwot. Otimo Debir ki kabakane kit ma nene otimo i kom Kebron ki i kom Libna ki kabakane.\n40Yocwa oloyo lobo-nu ducu kit meno, lobo godi ki Negeb ki pwor got ki luŋ ki lukergi ducu, pe oweko gin mo makwo obwot. Ojwero gin makwo woko ducu liweŋ kit ma yam Rwot Lubaŋa pa Icrael ociko-ni. 41Yocwa oloyogi cakke i Kadec-bamea o kwede wa i Gaja, kacel ki lobo Gocen ducu o wa i Gibeon. 42Omako luker-ru ducu ki lobogi ducu lawaŋacel, pien Rwot Lubaŋa pa Icrael aye noŋo obedo ka lweny pi Icrael. 43Lacen Yocwa odok cen kacel ki jo Icrael i gony ma i Gilgal.


1 Camuel 30 ACO85 - Daudi ki jone guo i Jiklag i nino - Bible Search\n1 Camuel 29 1 Camuel 31\n1 Camuel 30\nDaudi oloyo jo Amalek\n1Daudi ki jone guo i Jiklag i nino me adekke, ci gunoŋo jo Amalek gumonyo Negeb ki Jiklag. Guloyo Jiklag woko, guwaŋo woko ki mac, 2dok guyako mon ducu ki jami ducu ma tye kunnu, wa dano ducu matino ki madito. Pe guneko dano mo, ento guterogi makwo, gucito kwedgi woko. 3Ka Daudi ki jone guo i gaŋ ci gunoŋo tye ka waŋ awaŋa, dok mongi ki awobegi ki anyiragi ducu giterogi woko, 4gucako wo ki koko, nio ka tek me koko otum woko. 5-Mon pa Daudi aryo-nu bene giterogi woko, Akinoam me Jejreel ki Abigail me Karmel, dako pa Lyel Nabal. 6Piny oloyo Daudi woko matek, pien jone bene gubedo ka lok pi cele woko ki got, pien cwinygi ducu obedo kec matek kun dano acel acel tamo pi awo bene ki anyirane. Ento Daudi olimo tekcwiny ki bot Rwot Lubaŋane.\n7-Daudi owaco bot ajwaka Abiatar wod pa Akimelek ni, “Kella epod.” Ci okelo bot Daudi. 8Daudi openyo dog Rwot ni, “Aryem kor mony man? Abimakogi woko iyo?” Rwot odokke iye ni, “Ryem korgi, pien ibimakogi woko i yo ada, dok ibilaro jowu.”\n9Daudi ocako wot ki jone miya abicel-li kacel kwede. Ka guo i kulu Becor, ci jo ma doŋ guol ma pe gitwero ŋolo kulu gudoŋ kenyo, gubedo iye. 10Ento Daudi omedde ka ryemo kor jo Amalek ki jone miya aŋwen kacel kwede, kun jo miya aryo ma komgi oloc, ma ŋolo kulu oloyogi gudoŋ cen.\n11Gunoŋo Laejipt mo i dye bar ci gukele bot Daudi, Gucako mine mugati ocamo, ka gimiye pii amata omato, 12dok gimiye nucu poki oduro mutwone ki tuga olok aryo mutwone. Ka doŋ otyeko cam ci cwinye odwogo; pien onoŋo pe ocamo cam mo kadi wa pii bene pe omato pi nino adek dyeceŋ ki dyewor. 13Lacen Daudi ocako penye ni, “In kono i dano pa aŋa? la ki kwene?” En ogamo ni, “An wod jo Ejipt, latic pa La-amalek mo. Laditta otenya woko ata, pien onoŋo two aye omaka, ma ari kwede nino adek mukato-ni. 14Wan wamonyo Negeb pa jo Keret, ki pa jo Juda, ki Negeb pa jo Kaleb, ka dok wawaŋo Jiklag woko.” 15Daudi openye ni, “In ibitera bot mony meno?” Awobi-nu ogamo ni, “Kwoŋŋa kwoŋ ki nyiŋ Lubaŋa kun iwaco ni pe ibineka, dok pe ibidwoka i ciŋ laditta, ci abiteri bot monygi.”\n16Otero Daudi kunnu, ci onoŋogi guket woko ata i kabedo meno ducu kun gicamo, gimatte ki myel-gu, ma cwinygi yom pi lwak jami ma giyako madwoŋ ki i lobo pa jo Pilciti ki i lobo Juda. 17Daudi opoto i komgi kwarpiny, olwenyo kwedgi nio wa otyeno. Dano mo i komgi pe obwot makwo, kono nyo awobe miya aŋwen ma guito wi kinagani, guriŋo kwede woko. 18Daudi oyako gin ducu ma jo Amalek onoŋo guyako, olaro bene monne aryo ducu. 19Gin mo pe orwenyo kadi wa gin matidi nyo maditte; awobe ducu wa anyira ducu ki jami ma giyako ducu, ki gin mo keken ma jo-nu gutero, Daudi odwokogi ducu cen. 20Omayo wa dyegi ki romi ki dyaŋi ducu, ci jone guleko lim meno ducu i nyimgi kun giwacci, “Man aye lim ma Daudi oyako.”\n21Ka Daudi odwogo bot jo miya aryo-ni ma yam komgi oloc woko ma pe doŋ gitwero lubo kore, ma onoŋo giwekogi i dog kulu Becor-ni, ci jo-nu gukato ka jolo Daudi ki lwak ma gucito kwede-ni. Ka Daudi onyiko cok, en bene omotogi. 22Ci jo maraco ducu ki lutim aranyi ma i kin lwak ma gucito ki Daudi guwacci, “Jo-ni pe gucito kwedwa, pienno wan pe wabimiyogi gin mo i kom jami ma wayako wadwogo kwede-ni. Wek dano acel acel oter dakone ki litinone ci guciti.” 23Ento Daudi ogamo ni, “Pe wubitimo kit meno, utmegina, ki gin ma Rwot omiyo botwa. En aye obedo ka gwokowa, ci otiŋo mony ma gubino ka monyowa, omiyogi i ciŋwa. 24Aŋa ma twero ye lokwu i kom lok man? Kit ma gipoko ki jami bot dano ma ocito i mony-nyi, gibipoko bot dano mudoŋ ka gwoko jami bene kit meno, Gibipoko bot dano ducu ma rom.” 25Meno odoko cik matwal cakke i kare meno, ma jo Icrael gibedo ka lubo nio wa onyoo.\n26Ka Daudi odwogo i Jiklag, ci ocwalo dul jami ma giyako-ni bot lureme ma gin ludoŋo pa jo Juda kun wacci, “Motwu ene ma wayako ki bot lumerok pa Rwot.” 27Ocwalo jami pi jo ma i Betel, ki i Ramot ma i Negeb, i Jatir, 28i Aroer, i Cipmot, i Ectemoa, 29ki i Rakal, bot jo ma bedo i gaŋi pa jo Jeramel ki pa jo Keni, 30bot jo ma i Korma, Boracan, Atak. 31Kebron ki i lwak kabedo ducu ma yam Daudi ki jone guwok ki iye.